WATZ RONG WID INGLESH?\nAn tataramon saro sa bagay na pigdudurulakan ngunyan. May mga tawong nagtutulod sa pagmukna kan sarong pambansang tataramon na iyo ngani an Filipino na garo pighahadean kan sarong etno-lingwistikong grupo na iyo an mga Tagalog, mantang an ibang rehiyon nagsasapo kan makuring paghiling sa saindang tataramon bilang hababa asin daing kakayahan na makisabayan sa mga dominanteng tataramon arog kan Tagalog asin Ingles. Kaya may nagsasabi na paruro na an Bikol lalo na idtong mga nasa sentro arog kan Naga baga. Alagad dai man ini totoo ngani ta sa kadaklan na parte kan satuyang rehiyon, yaon pa man an tataramon. An pagkakaigwa nin sentro nagpoon sa kitid asin sadit na pag-isip siring kan pagsakop kan mga Kastila na mahihilingan sa siste kan patronato real. An pagmukna nin sentro kan kapangyarihan, minahimo nin bansag tanganing ipahiling na an sa luwas bilang hababang klase, layas. Sa kaso kan Pilipinas, binabaranga kita kan manlain-lain na tataramon na mas dakul pa sa partido pulitikal na saro man sa nagbabaranga sa satuya. Kun hihilingon, sa Bikol sana, manlain-lain man an tataramon asin an iba digdi nagagadan na nin huli sa kawaran nin nagsusurat asin sa dai paggamit kan tataramon nin huli ta mas inaako an ibang tataramon arog ngani kan Ingles na ngunyan sa paagi kan sugo ni Gloria Arroyo asin pag-iyo man kan DepED nakabalik na bilang medium of instruction sa satuyang mga eskwelahan an Ingles na iyo pa man an nagungurog sa akademya, sa negosyo asin sa media. Ngunyan, naribok si mga tawo na nagtutulod kan pambansang tataramon nin huli ta nangangahuluguhan ini kan padagos na dominasyon kan Ingles sa satuya na iyo pa man nanggad an tataramon kan mga poderoso asin mayayaman. Mantang nagkakaribok sa sentro na iyo an Manila, an mga rehiyonal na organisasyon dai sanang gayong ribok nin huli ta indikasyon ini nin kakulangan sa parte kan mga nagtutulod kan pambansang tataramon. Enot digdi iyo an pagbutog-butog kan mga Tagalog na dai basta-basta aakoon kan mga yaon sa Bisaya na bago pa mag-abot an mga Kastila nagiiriwal na bilang mga tribu. Nin huli kaini dai man nakakakua nin dakulang suporta an grupo nin huli ta dai pa man nangyayari kun ano an tunay na Filipino na satuyang tataramon na susog sa konstitusyon iyo an katiripunan kan mga tataramon sa Filipinas. Nin huli kaini orog ta palan na kaipuhan na paurogon an sadiring tataramon bago kita makahimo kan pambansang tataramon. Sa rehiyonal na lado, nangangahulugan ini nin pagpa-uswag kan mga tataramon sa Bikol bako sana an ginagamit sa Naga o Legazpi kundi si mga banwaan na igwa man sadiring leksikon asin ortograpiya arog baga kan tataramon sa Buhi. An pagpapakusog napuon sa padagos na paggamit asin pagsurat sa sadiring tataramon. Ini ngunyan an dakulang a’ngat sa satuya iyo na kun pano gagamiton o papakusugon an sadiring tataramon sa pwersa kan poderosong Ingles na sabi kan sarong kritiko-parasurat na si Gemino Abad naku’a ta naman na sakupon. Sa hiling ko, positibong anggolo sana an ginamit ni Abad alagad dai ta pa man giraray na manenegaran na kita an orog na sinakop kan tataramon. An pagbaybay kan mga tataramon Ingles sa salang ispeling, sa ibang pagtaram, sa ibang kahulugan dai nangangahulugan nin pagsakop kan sinakop, kundi simpleng kapatalan o kapahayagan na dai pwedeng itao na puro an tataramon nin huli ta mayo man kaiyan. Bakong sala an pag-adal sa Ingles nin huli ta iyo na ngani ini an ginigibo kan satuyang mga kahimanwa sa Asya. An mga singkit nag-aadal na mag-Ingles mantang kita man, naghahabo, ini an sabi kan sarong parasurat. Alagad, kun hihilingon, an mga Koreyano, an mga Hapones asin an mga Intsik, bago sinda nag-adal sa ibang tataramon, pinakusog muna ninda an saindang mga tataramon kasabay kan pagpapusog kan saindang nasyon. Sa kaso kan Pilipinas, iba man, dai ta binutasan an tataramon na makakapalangkaw sa satuya sa paghiling kan kinaban asin kapwa ta Pinoy. Pigpipirit tang maging damulag sa ibabaw kan udo kan damulag. Sa kadaklan kan mga Pinoy na nakakataram Ingles pira sana an igwang kakayahan na isipon an sadiring tataramon asin ipahayag an saiyang paghiling, an saiyang pangiturogan, an mga nilalaoman sa sadiring tataramon? An pagtalikod sa nasyon, napuon sa pagtalikod sa tataramon. Bakong sala an makanuod nin ibang tataramon bagay na mabukas satuya nin dakul na opurtunidad alagad mas makasupog an sabay sa pag-ako kan ibang tataramon, iyo naman an pagtalikod mo sa saimong sadiring tataramon. Garo ka kaiyan nag-agyat ki bisita tanganing mag-erok na sa harong mo sagkod na lupigan an sadiring mga aki, puon sa matuwa sagkod sa nguhod. Kun kaya nahihiling ko na sabay sa pag-adal ki Ingles, enoton ta munang suportahan an mga lakdang na ginigibo tanganing itulod an tataramon na aram kan satuyang dila. Sa bagay na ini hilingon ta an kinaban bako sa panan’awan na kita an garo nagiging istranghero. Ano an satuyang prayoridad? Ano an dapat na paurogon? Ini an dapat niyatong hapoton. Dai kita matakot na mabayaan kita sa dalagan kan kinaban kun ini nangangahulugan nin dayupot asin makahulugan na paghiling sa sadiring kamugtakan. Buksan ta sa mga kaakian an pag-adal ki mga mayor na tataramon sa Filipinas. Tukdoan ta muna sindang magtaram ki Hiligaynon, ki Kapampangan, ki Ilokano, ki Tagalog, ki Bisaya, sabay sa pagpakusog kan rehiyon na iyo an minahimo kun ano an pambansa.\nPosted by Kristian Cordero at 5:33 PM\nWATZ RONG WID INGLESH? An tataramon s...\nKATIYAKANSa harap ko ngayon ay ang kulay asul na l...\nPAABOT NA LIBRO HALI SA SARONG ARROGANT PA!\nMABUHAY AN MGA ORAGON!\nPAGROKYAW SA TATARAMON Buhay an pagsu...\nPAGKAKAN NIN SADIRING SUKA\nPURGATORYOPagkatapos palipasin ang dapat sanang pa...\nBEATRIZ SAW SHOWSenador na si Chiz asin nanggana a...


SA CASURECO II: Pagpalawig sa puesto ki Lalas ibabasura kan NEA\nSi Director Angelino Cornelio Jr. kan Naga North District kan Camarines Sur II Electric Cooperative (Casureco II) nagtutubod na igigilid sana kan National Electrification Administration (NEA) an resolucion kan junta directiva na dai muna halion si Engr. Nelson Lalas komo Project Supervisor/Acting General Manager kan cooperativa sagcod na dai natatapos an pagdakit kan mga electrical post na apektado kan road widening project kan DPWH.\nSa walong miembros kan junta directiva kan Casureco II, unikong si Cornelio iyo an dai nagvoto nganing dai muna iimplementar an memorandum ni NEA Administrator Edgardo Masongsong na sagcod na sana Agosto 15 si Lalas alagad nakahagad pa ini nin extension hasta sa Septiembre 7.\nAn mga director na grabe pa an pagtubod ki Lalas kinababalihan ninda, Nicanor Oriño kan Magarao District, Ramon Borja kan Bombon District, Gay Pabines kan Milaor District, Domingo Chancoco kan Pili District, Jess Belmoro kan Tinambac-Siruma District asin John Paul Sta Ana kan Calabanga asin pamayo kan junta.\nSinabi kan director kan Naga North District na dificil nang bawion kan NEA an saindang kasugoan na pinapabalik na sa opisina sa Manila an PS/AGM mantang dai na kaipuhan digdi an designadong project supervisor huli ta an Casureco II declarado na kan ahencia bilang triple A electric cooperative.\nAn satong cooperativa nin electricidad puede nang magtindog sa sadiri asin magbugtak nin Bikolanong general manager na dai na kaipuhan an PS mientras bako naman ining ‘’ailing cooperative’’, sabi pa.\nMatapos marecibe kan junta an memorandum kan NEA ki Lalas antes kan Agosto 15 an junta directiva tolos nagpasar nin resolucion na dai na muna paghalion sa Casureco II an PS/AGM envez dapat taposon muna an pagdakit kan mga electric post na ulang sa road widening project kan DPWH.\nSi Lalas, natutuyawan kan miembros - consumedores huli kan sa atol aksyon sa relocation kan mga poste kan Casureco II mala ngani yaon pa sana sa banwaan kan Calabanga asin Bombon an patrabajo na dapat natapos na ini kan Agosto 2018 base sa Joint Memorandum Circular kan DOE asin DPWH.\nSi Lalas hinahagadan na nin paliwanag kan Presidential Anti-Corruption Commission (PACC) kun tano ta sagcod sa ngonian dai pa natatapos an pagdakit kan mga poste, alagad pigdadahilan iyo an DPWH mantang sagcod sa ngonian dai pa nakakabayad sa obligasyon sa pagdakit kan mga poste.\nAlagad sinabi ni Assistant District Engineer Richard Ragragio kan 2nd Engineering District kan DPWH na andam magbayad an saindang opisina kun igwa nang documento Casureco II na sainda nang na-implementar an relocation kan mga electrical post.\nMagiging cuestionable sa COA kun mabayad sinda nin advance sa cooperativa kun dai pa ngani napoponan an pagdakit kan mga poste, sabi pa.


Pagkalaen sa tahaw nin mga pagbabago kan "Bashar al-Assad," - Wikipedia\nPagkalaen sa tahaw nin mga pagbabago kan "Bashar al-Assad,"\nBashar al-Assad, (liwaton)\nPagpakarhay poon kan 17:30, 3 Abril 2012\n223 na mga bayta pinagdugang , 8 years ago\nPagpakarhay poon kan 17:12, 3 Abril 2012 (liwaton)\nPagpakarhay poon kan 17:30, 3 Abril 2012 (liwaton) (sulíton)\nSa palakaw niya sa sadiring nasyon, siya natutuyaw na gayo ta mayo an pagrespeto sa diretsong pangtawo, sa maluyang pagmaneho kan ekonomiya asin kan korupsyon sa administrasyon. Sa luwas na pakitrato, siya maboses na kritiko kan [[Estados Unidos]] asin kan [[Israel]]. An Partido Ba'ath malinaw na iyo an may kontrol kan parlamento, asin deklaradong namamayong partido kan estado. Kan dai pa siya hararom natapsok sa pulitika, an saiyang papel publiko iyo an magin pamayo kan Syrian Computer Society na iyo an nagpalaog kan Internet sa Sirya kan 2001. Nagin siyang presidente huli lamang ta si pigmamanok na magin presidente kan saiyang ama, an tugang niyang si Basil, nagadan sa aksidente asin nataas siya sa pwesto sa sarong reperendum kan 2000. Pinaghuna siyang magin mas liberal kisa sa saiyang ama. Sa sarong interbyu, sinabi niya na an demokrasya maray na ksasangkapan sa "pagpa'asenso kan buhay" pero nagrason na dai mahihidale an paggamot kan demokrasya sa saiyang nasyon. Sinasabi na dai man ginintahan an buhay-buhay sa Sirya poon kan siya nagtukaw sa poder. May hiron sa reporma na nagbungkaras kuta sa inapod na Damascus Spring, na huli kaini si al-Assad isinara an Preso Mezzeh asin pinaluwas an ginatos na mga preso pulitikal. Alagad, dai man sana naghaloy lakopan naman an pan'iipit sa sarahotan na may peligro sa seguridad.\nSa presente, si al-Assad nag'aagi sa grabeng krisis sa saiyang nasyon. Makuri na an kariribokan sa nasyon huli ta an mga namamanwaan nagtutumang na asin naghahagad nin lakopan na reporma sa gobyerno. Alagad, an saiyang gobyerno orog na nagtatagas asin tinatayang lampas nang walong ribong katawo an nagkagaradan bunga kan nagkikilaban na an saiyang mga nasasakopan asin nagbutwa na an tunay na pagrerebelde na nagkapot nang armas laban sa saiyang pamomoon asin dakul nang elemento sa saiyang hokbo an nagkakampi na sa mga rebelde.<ref>http://www.bbc.co.uk/news/world-middle-east-17483891</ref>\nSabi ni [[Rifaat al-Assad]], an saiyang tiyoon, dai na mahahaloy an pagkapot poder kan saiyang sobrinong si Bashir al-Assad, ta lakop na sa bilog na Sirya an pagtutumang sa gobyerno.<ref>http://www.bbc.co.uk/news/world-middle-east-17594988</ref>\n* [http://www.thenation.com/article/assad-brink Assad on the Brink], David Hirst, ''[[The Nation]]'', 21 November 2005\n* [http://www.cfr.org/publication/9085/syrias_leaders.html Syria's Leaders], Esther Pan, [[Council on Foreign Relations]], 10 March 2006\n* [http://globalspin.blogs.time.com/2012/03/27/one-year-later-can-syria-reset-its-rebellion-2/ Plano ni Kofi Annan sa Katoninongan Sa Sirya] Sinapi 3 Abril 2012\n17,307 mga pagliwat\nPinaghugot gikan sa "https://bcl.wikipedia.org/wiki/Espesyal:MobileDiff/109553"


2 NEPHI TSAPTER 16\nSi Isaias nahiling an Kagurangnan --- An mga kasalan ni Isaias pinatawad --- Siya inapudan tanganing magpropesiya --- Siya nagpropesiya manungod sa de pag-ako kan mga Judio sa katukdoan ni Cristo --- Sarong katadaan magbabalik --- Ikumpara sa Isaias 6.\nSa taon na si Hadeng Uzziah nagadan, nahiling ko man an Kagurangnan na nagtutukaw sa sarong trono, halangakaw asin pina-itaas, asin an saiyang laylayan iyo an nakahapin sa templo.\n2 Sa kaibabawan kaiyan nakatirindog an mga serapin; an lambang saro may anom na mga pakpak; may duwa na saindang ipinagtatabon kan saindang lalawgon, asin may duwa saindang ipinagtatabon kan saindang bitis, asin may duwa pa sa saindang paglupad.\n3 Asin an saro nagkukurahaw sa saro, asin nagsasabi: Banal, banal, banal, an Kagurangnan nin mga hukbo; an bilog na kinaban pano kan saiyang kamurawayan.\n4 Asin an mga poste kan pinto naghiriro sa boses niya na nagkurahaw, asin an kaharongon napano nin aso.\n5 Pagkatapos nagsabi ako: Herak man sa sako! Ta ako daeng nahimo; nin huli ta ako sarong tawo na may maation na mga ngabil; asin ako nag-eerok sa katahawan kan sarong banwaan na maation an mga ngabil; ta an sakuyang mga mata nakapaghiling sa Hade, an Kagurangnan nin mga Hukbo.\n6 Pagkatapos naglupad an sarong serapin pasiring sakuya, na may sarong nagbabagang uring sa saiyang kamot, na saiyang kinua sa paagi nin pang-ipit gikan sa altar.\n7 Asin saiya ining pinadukot sa ibabaw kan sakuyang nguso, asin nagsabi: Uya, ini nagdukot sa saimong mga ngabil; asin an saimong kadaendatahan pinagharale, asin an saimong kasalan nalinigan.\n8 Nadangog ko man an boses nin Kagurangnan, na nagsasabi: Siisay an sakong ipapadara, asin siisay an maglalakaw para samuya? Pagkatapos ako nagsabi: Uya ako; ipadara ako.\n9 Asin siya nagsabi: Lakaw asin sabihan ining mga katawohan --- Nadangog nindo nanggad, pero sinda dae nakakasarabot; asin nahiling nindo nanggad, pero sinda dae naghuhuna-huna.\n10 Giboha na an puso kaining katawohan magin matabaon asin giboha na an saindang mga talinga magin magabaton, asin pintoa an saindang mga mata --- ta baka sinda makahiling kan saindang mga mata, asin makadangog kan saindang mga talenga, asin makasabot kan saindang puso, asin magbalik an boot asin mabubulong.\n11 Pagkatapos nagsabi ako: Kagurangnan, ano kahaloy? Asin siya nagsabi: Hanggan an mga siyudad masasayang na mayong para-erok, asin an mga harong mayong tawo, asin an daga magin grabeng kaalipungawan.\n12 Asin an Kagurangnan iyo an nagpaharale kan mga tawo paharayo, ta magkaka-igwa nin sarong makuring pagsasakit sa katawohan nin daga.\n13 Pero magkaka-igwa nin sarong kasampuloan, asin sinda magbabalik, asin kakakanon, arog sa sarong terebinto, asin arog sa sarong encina na an saiyang kahawakan iyo an walat kun sinda naghuhurulog kan saindang mga dahon; kun kaya an banal na banhi iyo an magin kahawakan kaini.\n# posted by Unknown @ 11/06/2004 09:24:00 AM


Liquidation squad kan gobierno vs aktibista\nLegislative inquiry hagad sa congreso\nPROTESTA LABAN SA TIRANIYA. Ribo-ribong mga progresibong grupo sa Bikol naka t-shirt nin kolor pula naghapit sa Plaza Orgaon kan Ciudad nin Naga nganing saindang kundinaron an mga pang-gagadan sa saindang mga par-iribang human rights defender. (BAYAN CSUR)\nNagtutubod an Bayan Muna na igwa nang grupo nin liquidation squad an estado nganing likidaron an mga progresibong grupo mala ngani igwa naman nin tolong human rights defenders sa Bicol an pinagbabadil gadan sa laog sana nin sarong semana.\nKun igwang liquidation squad an PNP sa giyera contra droga, igwa naman liquidation squad an ahente kan estado o buot sabihon miembros kan militar.\nIni an mga pahayag sa entrevista kan Bicol Mail ni Bayan Muna Party list Representative Carlo Isagani Zarate na presente sa ginibong dakulang protest rally sa Plaza Rizal kan Ciudad nin Naga kasoodma na pigparticiparan kan mga progresibong grupo hali sa mga provincias kan Kabikolan.\nNamumundo si Zarate sa nangyayari sa presenteng administrasyon huli kan padagos na mga extra judicial killing na biktima an mga nagsusurog sa kasaraditan.\nSa protest rally, saindang kinukundenar an sunod-sunod na mga extra judicial killing na an envuelto iyo an bagong organisaron na Liquidation Squad kan estado.\nSaindang pigdenunciar an pambabadil gadan sa tolong mga progresibong grupo na kinababalihan ninda Ryan Hubilla, 22, asin Nelly Bagasala, 69, sa Ciudad nin Sorsogon asin Neptali Morada, 45, sa barangay San Isidro, Ciudad nin Naga.\nSi Morada, segun sa saiyang tugang na si Delia binisita kan nagpapabistong nasa intelligence division kan 9th ID kan Phil. Army na magpirma sa sarong papeles na siya sarong surenderee alagad nagsayuma.\nDinagdag pa ni Zarate na nasunad sinda nin resolucion sa congreso nganing magconducir nin legislative inquiry sa sunod-sunod na paglilikidar sa mga progresibong grupo.\nAn familia kan biktima asin progresibong grupo nagkukurahaw nin justicia asin hagad man ninda na suportaran an resolucion ni Zarate nganing magconducir nin legislative inquiry sa congreso.\nSa lado man kan militar, si Col. Paul Regencia opisyal na parataram kan 9th Infantry Division kan Philippine Army sa Bicol na may base sa Camp Elias Angeles, Pili, Camarines Sur nagpahayag sa media na mayong katutuanan an mga akusasyon na ini kan militanteng grupo huli ta mayong basehan.\n‘’Turo agad, ready na an mga press release kahit walang imbestigasyon’’ Kun dati nagigibo sinda nin fact finding mission ano ta dai muna ginibo, sabi pa ni Regencia.\nSegun pa sa opisyal na saindang iimbestigaran an pigsasabing miembro kan intelligence division kan 9th ID. Si Nelsy Rodriguez lider kan Bayan Muna sa Camarines Sur nagtutubod na igwa nang Liquidation Squad an estado na nasa likod kan mga pambabadil sa sa saindang pag-iriba.\nAn insidente nangyayari kasunod kan pinaluwas na Memorandum Order Number 32 kan Malacañan.\nAn sunod-sunod na human rights violations sa rehiyon, saro nang evidencia na an state forces sa irarum kan gobierno ni Duterte nagpuon na kan saindang misyon sa pan-aatake sa mga aktibista sa Bicol sa paagi kan Memorandum Order 32, sabi pa ni Rodriguez.\nSa pinaluwas na orden ni Executive Secretary Salvador Medialdea an direktiva kan nakaaging taon 2018 para labanan an inaapod nindang ‘’lawless violence’’ asin ‘’act of terror’’ particularmente sa mga provincias kan Samar, Negros Oriental, Negros Occidental asin Kabikolan nganing mapugolan an paglala kaini sa iba pang rehiyon.\nSaindang pikbiklad an serye nin mga pang-gagadan sa Bicol. Segun sa Bayan Muna, si Morada ika-64 nang biktima kan mga extra judicial killing sa rehiyon mantang sinda Hubilla asin Bagasala naman ika-apat asin ika-limang biktima kan EJK sa provincia nin Sorsogon ngonian sanang taon.\nSa taon na ini, ginadan man sinda Prieto Diaz asin Dennis Españo kan Abril 29 sa Bulusan, Sorsogon, Nicasio Elbio kan Hunyo 11 sa Brgy. Bato, Bacon, Ciudad nin Sorsogon asin si Herminigildo Domdom kan Hunyo 12 sa Brgy. San Isidro. An tolo anas miembros kan Anakpawis party list asin an mga responsable sa krimen dai pa nabibisto mientras na mayo man nangyayari sa imbestigasyion kan PNP. (dpa)


An mga pangyayari ngonyan bako lang sa Pilipinas kundi sa enterong kinaban marhay, maraot.\nArog baga kan isyu kun ipapadagos o dai an franquesa kan higanteng ABS-CBN.\nMaraot sa mga paradalan nin teleserye orog na kan“FPJ/Ang Probinsiyano” ta mapuputol an saindang pagka-adik sa mga istoryang mayong kamanungdanan. Marhay ta an oras nyato pwede nang magamit sa hanapbuhay, pagtrabaho, paglinig sa harong, asin pag-bonding sa pamilya.\nMarhay ta nagyaman asin famuso si Coco Martin pero naghahanga sana kita sa saiyang ka-gwapohan asin ka-matchohan pero dai ta man aram an tunay niyang ugali.\nMaraot ta so boot nauulang ang pig-aapod na demokrasya asin “press freedom” o libreng kumunikasyon o makapagtaram o magsurat, pero marhay ta napupugol an pag-aabuso kan mga puderuso asin ibang politiko, tsismoso o paragibo nin fake news.\nMaraot pati ta mapobre an pamilya Lopez, mawawaran trabaho an mga artista, asin iba pang talents pati mga trahabador kan industriya nin tv asin radyo, pero mapopondo naman an pagparabola sato kan media asin tibaad lamang makua ta na an katotohanan.\nMarhay ta kun maisara an ABS-CBN mauuntok na an propaganda sa bareta, bias asin fake news asin pag-omaw sa sadiring network, pagtao nin tabang sa mga biktima nin kalamidad na hali man sana palan sa mga para-antabay, pero maraot ta baka mapondo na logod an maski anong bareta o impormasyon hali sa pribadong kompaniya kundi puro na sana bareta kan gobyerno. Ma-oontok na an paggamit nin saralang Bikol sa radyo asin telebisyon.\nDapat kaya mag-adal kitang mag-atid-atid kan mga baretang nadadangog niyato sa radyo, nadadalan sa telebisyon maski nababasa sa social media ta an madeterminar kan katotohanan kita man sana.\nMarhay ta nagtuga an Bulkan Taal.\nMaraot ta dakol an nawaran harong asin estada, nawaraan nin hanapbuhay, nawaran nin mga ataman na hayop asin mga pananom, may nagadan pang mga tao.\nMarhay ta nakanood kitang magdangog sa gobyerno asin ibang mga ahensiya siring kan PHILVOCS, PAGASA, MDRRMC, DSWD, DOH, DILG asin iba pa. Tibaad magka-igwa nin suhay na Department of Resiliency o Desasters.\nMarhay ta nakanood kitang maggamit nin maskara, maski medyo nagmahal ta grabe an demand, pero malaen ta natahuban an ka-gwapohan asin beauty kan mga Pinoy asin Pinay.\nMarhay ta nakanood kitang magpangadie.\nMaraot ta naglakop sa dakol na parte kan kinaban ta may nakaabot pati sa Amerika asin Europa an nakaka-ulakit na helang na COVID19 hali sa Wuhan City, Tsina (an ground zero). Dakol an nakaputan kan kamatean bako lang sa Tsina kundi pati sa sarong cruise ship sa Hapon, kadamay pa an mga Pilipinong tripulantes.\nDakol na an na quarentina sa Pilipinas asin sa abroad. Sa Pilipinas may nagadan na pero bakong Pilipino.\nHaradit nang marhay an gabos na tao, takot maulakitan, gabos gustong nakasulot nin maskara, habo nang magbeso-beso pero sige an pansahot lalo na sa mga Tsino, na garo iyo na an pinakamaraot na tao.\nOrog na maraot ta naapektaran an turismo asin negosyo in heneral bako lang sa Mainland Tsina, Hongkong, asin Macau kundi pati sa Pilipinas orog na sa Boracay, Bohol, Caramoan, Cagsawa Ruins asin iba pang popular na tourist destinations kan nasyon orog na ta an nagdadalaw kadaklan mga Tsino. An ibang raso nakatarakot na logod, harabo nang magdigdi sa Pilipinas ta takot maulakitan.\nApektado pati OFWs ta may travel ban. Marhay ngani ta hinali na an siring kan pagbawal sa nasyon kan Taiwan.\nMarhay ta ipinagboboot na kan gobyerno ni Presidente Duterte bilang alternatibo an lokal na turismo, an pagbiyahe kan mga Pilipino sa mga tourist asin historic distinations digdi sa laog kan Pilipinas, sa Luzon, Visayas asin Mindanao embis sa ibang parte kan kinaban gastuson an satuyang kwarta sa pagbiyahe.\nAn marhay lang kaini asin magayon ta nakanood kitang maglinig sa hawak, pirmeng maghanaw nin kamot, magtahob nin nguso kun nag-aabo asin nag babahon, magmantenir nin malinig na kapalibutan, magkakan nin tama asin mag-ehersisyo.\nAn maraot ta sa esfuersos kan gobyerno maguin sa Taal o sa isyu kan COVID19 an pirme pang basol an gobyerno. Pero an marhay ta an gobyerno sige sanang trabaho.\nMarhay/maraot ta igwang Presidenteng Digong, marhay/maraot ta may PresidenteTrump sa Amerika, Presidente Xi sa Tsina, Presidente Putim sa Rusya marhay/maraot ta may opposisyong Liberal asin Yellowtards sa Pilipinas, may Democratic Party asin Republikan Party (GOP) sa Amerika, may Rappler, Inquirer, Star, Tribune, Manila Times, CNN, Fox News, New York Times, Washington Post asin iba pa.\nMarhay/maraot ta nagka-igwa nin tariff war an USA asin Tsina, marhay ta may Silk Road na programa an mga Intsik, marhay ta may fake news ta sa ibong na lado naglataw an totoong bareta, nababalad pati an mga putikon asin mga propagandista kan magka-ibong na lado na an tuyo sana ulaon an paksiw sa satuyang pagbuhay sa ibabaw kan kinaban.\nAn pinakamarhay ta igwa nin Diyos na iyo an naggibo sato gabos, nagtatao nin marhay na pasabong tangaring magaya-gaya an buhay sa ibabaw kan kinaban.


An Dios Talagang May Pagmakolog sa Saindo\nAn Torrengbantayan—Pag-aadalan na Edisyon | Hulyo 1, 2004\nBASAHON SA Albanian Aleman Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Finnish Ga Greenlandic Griego Haitian Creole Hapon Hiligaynon Hungarian Igbo Iloko Indonesian Italiano Koreano Latvian Lithuanian Malagasy Malayalam Mizo Moore Myanmar Papiamento (Curaçao) Polish Portuguese Pranses Rarotongan Romanian Samoan Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Tagalog Thai Tsonga Turkish Ukrainian Urdu Venda Vietnamese Zulu\nNATURAL sanang mag-arang nin tabang sa Dios kun kita nasa masakit na mga kamugtakan. Total, sia “dakula asin abunda sa kapangyarihan; dai nanggad ikakasaysay an saiyang pakasabot.” (Salmo 147:5) Sia nanggad an may kakayahan na makatabang sa sato na maatubang an mga problema niato. Apuera kaiyan, inaagda kita kan Biblia na ‘biyong ipahayag sa saiya an laog kan satong puso.’ (Salmo 62:8) Taano, kun siring, ta kadakol an nagsasaboot na dai sinisimbag nin Dios an saindang mga pamibi? Nangangahulogan daw iyan na sia daing pagmakolog?\nImbes na basolon tolos an Dios huli sa garo baga pagkadaing labot nia, girumdomon kaidtong aki pa kamo. Kun dai itinatao kan saindong mga magurang an lambang hinahagad nindo, sinahotan man lamang daw nindo sinda na dai kamo ninda namomotan? Dakol na aki an arog kaiyan. Minsan siring, kan nagdakula na kamo nasabotan nindo na an pagkamoot ipinapaheling sa dakol na paagi asin na an pagtao kan gabos na gusto kan aki bako talagang pagpaheling nin pagkamoot.\nSiring man, kun dai pirmeng sinisimbag ni Jehova an satong mga pamibi sa paagi na gusto niato, dai iyan nangangahulogan na dai nia kita iniintindi. An totoo, ipinapaheling nin Dios an saiyang pagmakolog sa sato gabos sa dakol na paagi.\n“Paagi sa Saiya Kita Igwa nin Buhay”\nEnot sa gabos, huli sa Dios “kita igwa nin buhay asin naghihiro asin nag-eeksister.” (Gibo 17:28) An pagtao sa sato nin buhay daing duwa-duwa na nagpapaheling kan saiyang mamomoton na pagmakolog sa sato!\nDugang pa, itinatao sa sato ni Jehova an kaipuhan niato tanganing magdanay kitang buhay. Mababasa niato: “Saiyang pinapatubo an berdeng doot para sa mga hayop, asin mga tinanom para sa mga kaipuhan nin katawohan, tanganing papangyarihon an kakanon na magtunga sa daga.” (Salmo 104:14) Sa katunayan, labi pa sa pagtao kan pinakakaipuhan sa buhay an ginigibo kan satong Kaglalang. Buka an palad na nagtatao sia nin “oran hale sa langit asin mabungang mga panahon, na biyong binabasog an [satong] mga puso nin kakanon asin kaogmahan.”—Gibo 14:17.\nTibaad may mga nag-iisip-isip pa man giraray, ‘Kun namomotan na marhay kita nin Dios, taano ta itinotogot nia na magdusa kita?’ Aram daw nindo an simbag sa hapot na iyan?\nAn Dios daw an Dapat Basolon?\nAn dakol sa mga pagdusa nin katawohan sadiring kagibohan man sana ninda. Halimbawa, aram na marhay kan mga tawo an mga peligro kan nagkapirang peligrosong marhay na aktibidad. Pero, an mga tawo naggigibo pa man giraray nin seksuwal na inmoralidad, nag-aabuso sa inomon na de alkohol asin iba pang droga, naggagamit nin tabako, nagpapartisipar sa peligrosong marhay na mga isport, nagmamaneho nin marikason asin iba pa. Kun an siring na peligrosong mga gawe-gawe magresulta sa pagdusa, siisay an dapat basolon? An Dios daw o an saro na minagawe nin bakong madonong? An ipinasabong na Tataramon nin Dios nagsasabi: “Dai kamo palagalag: An Dios dai maoolog-olog. Huli ta ano man an itinatanom nin tawo, ini man an saiyang aanihon.”—Galacia 6:7.\nDugang pa, parateng kinokologan nin mga tawo an lambang saro. Kun magdeklarar nin guerra an sarong nasyon, seguradong bako an Dios an dapat basolon sa pagdusa na resulta kaiyan. Kun salakayon nin sarong kriminal an kapwa siudadano, an Dios daw an dapat basolon sa ano man na danyos o kagadanan na resulta kaiyan? Siempre dai! Kun inaapi, pinapagdusa, asin ginagadan nin sarong diktador an mga nasasakopan nia, maninigo daw na basolon niato an Dios? Bakong rasonable iyan.—Eclesiastes 8:9.\nPero, kumusta an minilyon na nabubuhay sa kaherakherak na kadukhaan o nagugutom nin makuri? An Dios daw an dapat basolon? Dai. An satong istaran na planeta nagsusuplay nin abunda nanggad na kakanon tanganing mapakakan an gabos. (Salmo 10:2, 3; 145:16) An bakong pantay-pantay na pagdistribwir kan abundang suplay na itinao nin Dios an dahelan nin lakop na gutom asin kadukhaan. Asin an kaimotan nin tawo an nag-oolang na maresolberan an problemang iyan.\nPero, siisay an dapat basolon kun may nagkakahelang o nagagadan huli sa pagkagurang? Mabibigla daw kamo kun maaraman nindo na dawa iyan bakong an Dios an dapat basolon? Dai linalang nin Dios an tawo tanganing gumurang asin magadan.\nKan ilaag an enot na mag-agom, si Adan asin Eva, sa hardin nin Eden, itinao sa sainda ni Jehova an oportunidad na mabuhay nin daing katapusan sa sarong paraisong daga. Minsan siring, malinaw na gusto nia na istaran an daga nin mga tawong aapresyaron an itinao sa sainda. Huli kaini, ginibo niang kondisyonal an saindang oportunidad na mabuhay sa ngapit. Si Adan asin Eva maistar sana sa Paraiso sagkod na danay sindang nagpapasakop sa saindang mamomoton na Kaglalang.—Genesis 2:17; 3:2, 3, 17-23.\nMakamomondo, si Adan asin Eva nagrebelde. Pinili ni Eva na magdangog ki Satanas na Diablo. Nagputik ini sa saiya asin garo man sana nagsabi na may marahay na bagay na ipinapanguri an Dios sa saiya. Kaya pinonan niang gumawe nin independiente asin prinobaran na “[magin] arog nin Dios, na nakakamidbid kan marahay asin maraot.” Inibanan sia ni Adan sa saiyang pagrebelde.—Genesis 3:5, 6.\nKan nagkasala sinda sa paaging ini, ipinaheling ni Adan asin Eva na sinda bakong maninigo na mabuhay sagkod lamang. Naeksperyensiahan ninda an kapahapahamak na mga resulta nin kasalan. An saindang kakosogan asin bagsik luminuya, asin sa kahurihurihi sinda nagadan. (Genesis 5:5) Minsan siring, an pagrebelde ninda may mas seryosong marhay na mga epekto. Naeeksperyensiahan pa man giraray niato an mga epekto kan kasalan ni Adan asin Eva. Si apostol Pablo nagsurat: “Paagi sa sarong tawo [si Adan] an kasalan naglaog sa kinaban asin an kagadanan huli sa kasalan, asin sa siring an kagadanan nakalakop sa gabos na tawo huli ta sinda gabos nagkasala.” (Roma 5:12) Iyo, huli sa pagrebelde ni Adan asin Eva, an kasalan asin kagadanan naglakop na arog nin nakakagadan na helang sa bilog na rasa nin tawo.\nAn Pinakamakosog na Prueba kan Pagmakolog nin Dios\nNangangahulogan daw iyan na an mga tawong linalang nin Dios permanente nang napahamak? Dai, asin uya an pinakamakosog na prueba na an Dios nagmamakolog sa sato. Paagi sa dakulaon na pagsasakripisyo sa sadiri, itinao nin Dios an paagi tanganing mabalukat an katawohan sa kasalan asin kagadanan. An halagang pambalukat iyo an sangkap na buhay ni Jesus, na gikan sa boot na itinao para sa sato. (Roma 3:24) Huli kaini, si apostol Juan nagsurat: “An Dios namoot na gayo sa kinaban na itinao nia an saiyang Aking bugtong, tanganing an lambang nagtutubod sa saiya dai mapahamak kundi magkaigwa nin buhay na daing katapusan.” (Juan 3:16) Bilang resulta kan pambihirang aktong ini nin pagkamoot, kita nagkaigwa giraray kan oportunidad na mabuhay sagkod lamang. Nagsurat si Pablo sa mga taga Roma: “Paagi sa sarong gibo nin pagtataong katanosan an bunga sa gabos na tawo iyo an pagpapahayag sa sainda na matanos para sa buhay.”—Roma 5:18.\nMakakasierto kita na sa itinalaan na panahon nin Dios, mawawara na an pagdusa o kagadanan sa planetang Daga. Imbes, mangingibabaw an mga kamugtakan na nahehelingheling na sa libro nin Kapahayagan: “Uya! An tolda nin Dios nasa mga tawo, asin sia mag-eerok sa kaibanan ninda, asin sinda magigin saiyang mga banwaan. Asin an Dios mismo masasakaibanan ninda. Asin papahidon nia an gabos na luha sa saindang mga mata, asin an kagadanan mawawara na, dai na sagkod magkakaigwa nin pagmondo ni pagtangis ni kolog. An enot na mga bagay nakalihis na.” (Kapahayagan 21:3, 4) Tibaad magsabi kamo, ‘Nungka ko nang maheheling an panahon na iyan.’ Minsan siring, an totoo tibaad maheling nindo iyan. Asin dawa magadan kamo, puede kamong buhayon nin Dios hale sa mga gadan. (Juan 5:28, 29) Iyan an katuyohan nin Dios para sa sato, asin iyan an mangyayari. Harayoon nanggad sa katotoohan an pagsabing an Dios daing pagmakolog sa katawohan!\n“Rumani Kamo sa Dios”\nNakakarangang maaraman na pinonan nin Dios an sarong panhaloyan asin permanenteng solusyon sa problema kan pagdusa nin tawo. Pero, kumusta ngonyan mismo? Ano an puede niatong gibohon kun magadanan kita nin sarong namomotan o magkahelang an satong aki? Bueno, bako pang panahon na haleon nin Dios an helang asin kagadanan. Ipinaparisa kan Biblia na kaipuhan niatong maghalat nin kadikit pang panahon tanganing maresolberan iyan. Alagad dai kita pinabayaan nin Dios na daing tabang. Si disipulo Santiago nagsabi: “Rumani kamo sa Dios, asin sia marani sa saindo.” (Santiago 4:8) Iyo, iniimbitaran kita kan satong Kaglalang na magkaigwa nin dayupot na personal na relasyon sa saiya, asin pirmeng mamamatean kan mga minagibo kaiyan an saiyang pagsuportar dawa sa pinakadepisil na mga situwasyon.\nPaano kita marani sa Dios? Arog man kaiyan an ihinapot ni Hadeng David kaidtong mga tolong milenyo na an nakaagi, na nagsasabi: “O Jehova, . . . siisay an mag-eerok sa saimong banal na bukid?” (Salmo 15:1) Sinimbag ni David an sadiri niang hapot kan sinabi pa nia: “Sia na naglalakaw na daing sala asin naggigibo nin katanosan asin nagtataram nin katotoohan sa saiyang puso. Dai sia nagpakaraot sa saiyang dila. Dai sia naggibo nin maraot sa saiyang kaibanan.” (Salmo 15:2, 3) Sa ibang pagtaram, inaako ni Jehova an mga nagsusunod sa dalan na sinayumahan ni Adan asin Eva. Sia minadayupot sa mga naggigibo kan saiyang kabotan.—Deuteronomio 6:24, 25; 1 Juan 5:3.\nPaano niato magigibo an kabotan nin Dios? Kaipuhan na manodan niato kun ano an “marahay asin inaako sa pagheling kan satong Paraligtas, an Dios,” dangan magdesisyon na gumawe oyon dian. (1 Timoteo 2:3) Kalabot dian an paglaog sa isip nin tamang kaaraman manongod sa Tataramon nin Dios, an Biblia. (Juan 17:3; 2 Timoteo 3:16, 17) Bakong basta sana pagbasa nin Biblia an kalabot. Kaipuhan na arogon niato an mga Judio sa Berea kan enot na siglo na nakadangog sa paghuhulit ni Pablo. Manongod sa sainda, mababasa niato: “Inako ninda an tataramon na igwa nin dakulang pagkagalaga sa isip, na maingat na sinisiyasat an Kasuratan aroaldaw kun baga an mga bagay na ini iyo man nanggad.”—Gibo 17:11.\nSiring man ngonyan, an maingat na pag-adal kan Biblia nagpapakosog kan satong pagtubod sa Dios asin nakakatabang sa sato na pataluboon an dayupot na relasyon sa saiya. (Hebreo 11:6) Nakakatabang man iyan sa sato na masabotan kun paano man nanggad tinatratar ni Jehova an katawohan—bako sanang para sa panmadalian na mga pakinabang kundi nangorogna para sa panhaloyan na ikakarahay kan gabos na igwa nin tamang inklinasyon.\nEstudyare an mga tataramon nin pirang Kristiano na igwa nin dayupot na relasyon sa Dios. “Namomotan kong marhay si Jehova, asin dakolon akong dapat pasalamatan sa saiya,” an sabi kan 16 anyos na si Danielle. “Tinawan nia ako nin mamomoton na mga magurang na may tunay na pagkamoot sa saiya asin iyong nagtokdo sa sako segun sa saiyang Tataramon.” An sarong Kristiano sa Uruguay nagsurat: “An sakong puso pano-pano nin pag-apresyar, asin napapahiro akong magpasalamat ki Jehova huli sa saiyang dai na kutana maninigong kabootan asin sa pakikikatood nia.” Maogmang inaako nin Dios dawa an mga akion pa. An siete anyos na si Gabriela nagsabi: “Namomotan ko an Dios nin labi kisa ano pa man na bagay sa bilog na kinaban! Igwa ako nin sadiri kong Biblia. Gustohon kong makanood manongod sa Dios asin sa saiyang Aki.”\nNgonyan, minilyon sa bilog na kinaban an bilog na pusong minaoyon sa salmista na nagsabi: “An pagrani sa Dios marahay para sa sako.” (Salmo 73:28) Natabangan sindang makaya an mga problema na inaatubang ninda ngonyan, asin igwa sinda nin masarig na paglaom na mabuhay sagkod lamang sa Paraiso digdi sa daga. (1 Timoteo 4:8) Taano ta dai nindo gibohon na pasohan na ‘rumani sa Dios’? Sa katunayan, inaasegurar kita: “Sia bakong harayo sa lambang saro sa sato.” (Gibo 17:27) Iyo, an Dios tunay na nagmamakolog sa saindo!\n[Mga Ritrato sa pahina 5]\nAn pagmakolog sa sato ni Jehova naheheling sa dakol na paagi\nDawa an saradit na aki puedeng rumani sa Dios\nNgonyan, tinatabangan kita ni Jehova na makatagal. Sa itinalaan na panahon, hahaleon nia an helang asin kagadanan\nI-share I-share An Dios Talagang May Pagmakolog sa Saindo\nAn Dios daw an Responsable sa Satong mga Problema?\n“Paduman Kamo Asin Gumibo Kamo nin mga Disipulo”\n‘Tokdoan Sinda na Otobon an Gabos na Bagay na Ipinagboot Ko sa Saindo’\n“Nagsakay Sinda sa Barko Pasiring sa Chipre”\nSarong Nakakakontentong Buhay sa Ibong nin mga Kamondoan\nText Mga opsiyon sa pag-download AN TORRENGBANTAYAN—PAG-AADALAN NA EDISYON Hulyo 1, 2004\nI-share I-share AN TORRENGBANTAYAN—PAG-AADALAN NA EDISYON Hulyo 1, 2004\nAN TORRENGBANTAYAN—PAG-AADALAN NA EDISYON Hulyo 1, 2004


Haros aro-aldaw naglalakaw lakaw ako aga saka hapon bako lang magpaganot asin maghorop-horop kundi maghenirib kan mga pigdadangog sa radyo asin pigdadalan sa TV kan mga tao. Kun sa Naga sa sadit na parte kan subdivision na sakuyang pigdadagosan, kun sa banwaan sa palibot kan sitio.\nGaro man lang random survey an sakuyang sadering estilo kan sakuyang pagdeterminar kan audience share asin radio survey sa lugar na sakuyang piglalakaw lakawan. May darakulang harong, may mga magagayon, may saradit, may barong barong, sterio, transistorize.\nGabos na harong ngonyan na panahon nagdadangog bareta aro-aldaw. Garo pati nagbalik an radyo sa mga namamanwaan arog kan naka-aguing panahon. Maski may social media asin live streaming an pagmati ko pero mga transistorized pa man guiraray an pigdadarangog lalo na an mga de bateriya ta tipid.\nSa ciudad o sa banwaan alas 4:00 pa bukas na an radyo. Man iba iba lang an estasyon na pigdadangog kadaklan bareta dikit lang an tugtog o music. May mga estasyon sa Manila, may mga lokal pero kadaklan Covid asin ngonyan na mga ngonyan politika lokal asin nasyonal.\nSa mga subdivision maski sterio padarakulaan nin tanog, nag-aaragawan maski magkataraid na harong. Igwang mga pro-administration, igwa man kontra. Consistent pati paagui-agui ko. Kun aga bihira an TV orog na ngonyan na mayo na an Kapamilya kadaklan radyo an pigdadangog, kun hapon TV na dahil sa pag alas 5:oo may baretang Bikol na. Bibihirang mamasdan kong nagdadalan nin teleserye kun aga saka hapon. Kun bangui pakatapos kan bareta tutok na sa mga teleserye, musical asin mga pangisi.\nOrdinaryong aldaw o weekend sa totoo lang na mi miss pang marhay an ABS CBN kundi mayo man sindang maginibo. An nawarang entero sa provincia iyo an dyaryo o peryodiko. May panahon pang kun may bagyo dai naabot an kopya minsan ngani ngonyan lugod na tiempo politika na mayo nang dyaryong nababasa apuera kan dyaryong lokal na Bicolmail.\nKaya an orolay-ulay lalo na ngonyan na may Covid tangarig magtukar sa isyu political bako na sa mall ta bawal o limitado an nagpaparasyar maski duman sa dating Kantong Putikon. Kaya an tambayan sa mga tiri-tindahan man giraray basta may social distancing. An ibang mga senyors nagdudula sa mga okasyon arog kan anibersaryo o pagbilar sa gadan ta diyan sinda nakakakua nin osipon.\nAn mga pistahan ngani bako nang madahom ta bawal na an punsyon, bawal pang maglaog sa barangay ta may celebrasyon. Iyan an bagong normal sa midya ngonyan.\nMakaherak an kamugtakan kan mga taga-media, maguin mainstream o social media, ta sige an barareta na mayo man kasiguruhan kan saindang pigbabareta kan naka-aguing semana.\nAn bareta ngonyan baliktad na kina-agahan. Puro sorpresa an nagsunad nin kandidatura poon presidente, vice-presidente asin mga senadores ta pighahalat an final o opisyal na lista kan Comelec pag-abot kan Nobyembre 15. Pati an mga propagandista ribong naman an balanak ta dai masiguro kun siisay an uupakan, siisay an oomawon, siisay an iegnoraron.\nPalibhasa an politika talagang purutikan. Tama an Bikol na “parapaganda” kan terminong propaganda.\nPasencya an tamaan, pasencya an maipit, pasencya an marunot.\nIgwa man makakanos na pinapa-guapong marhay asin igwa man pinapagayon.\nAn mga taga-media problemado na akoon an tinatao kan mga politiko asin organisasyon politikal, igwa talaga yan pondo na reserbado para sainda. Pero masakit magsaguin-saguin ta maririsa an saindang guibo.\nDigdi sa lado lokal sinasabi kan iba na sinda balansyado pero bako man lamang totoo.\nAlagad igwa man naghihingako na obhetibo pero risa man na igwang pigkakampihan. Dai bale an mga political stations na saderi kan politiko na talagang hayag-hayagan an pagtabuga sa kalaban.\nAn mga newscasts sa Metro Manila pinapadangog digdi sa lokal por medyo kan saindang provincial stations. Diyan pa lang maririsa mo na kun siisay an kampi sa administrasyon o kampi sa oposisyon.\nMarhay an print media ta kun siisay an mag-advertise iyo na ito an oomawon asin ipupublikar an saindang letrato. Sa telebisyon nasasakitan maski an mga national networks na magpaheling kan saindang tunay na kolor.\nMientras tanto, halaton ta an opisyal na pag-poon kan karampanyahan tanganing maaraman ta kun sa irisay na talaga an mga bida asin kontrabida.


2 persona asin pamilya kaini, isinairarum sa mandatory quarantine kan LGU Irosin dahilan kan sa liwat sa pagbalgar sa quarantine protocol - SORSOGON NEWS ONLINE\nHome Feature News 2 persona asin pamilya kaini, isinairarum sa mandatory quarantine kan LGU Irosin dahilan kan sa liwat sa pagbalgar sa quarantine protocol\nTulos na ipinagsugo kan LGU Irosin an pagsasairarum sa quarantine kan dowang persona asin kan bilog nindang pamilya makalihis na balgaron an ipinapaotob na protocol sa probinsya.\nIni makalihis na madiskobre kan LGU basado sa sumbong kan mga brgy official na nag=uli an mga ini sa saindang harong sa Brgy San Agustin gikan sa Camalig, Albay na dae nag-agi sa quarantine facility.\nDahilan kan siring na bagay, mandatoryo an mga ini na pigpasairarum sa 14 diaz na pagkakwarentina sa laog kan pasilidad sa Gallanosa National High School.\nLiwat man na nangapudan an opisyal sa publiko na maging vigilante asin tulos na ireport an mga bagong salta sa saindang barangay tanganing maiwasan an posibleng pagkalat kan virus sa barangay.\nSa ibong na lado, nangapudan an lokal na gobyerno kan Pilar sa mga residente kan dowang barangay na isinairarum sa lockdown na mahigpit na sundon an mga pinagpapaotob na guidelines o protocol tanganing maiwasan an posible pang pagkalat kan virus.\nSinabi ni Pilar Mayor Carolyn Sy-Reyes, paramientras na ipinagbabawal an paglowas laog sa nasabing mga barangay asin pagsasagibo nin mga aktibidad na may pagtiripon kan kadakol na tawo o mass gathering.\nDenereheran man kan alkalde an mga opisyal kan brgy na magsagibo nin checkpoint sa mga entry and exit point kan saindang lugar tanganing masiguro na dae makakalowas nin basta basta an mga persona sa saindang barangay.\nEnot ng pinirmahan kan alkalde an Executive Order No. 54-2020 na nagsasairarum sa 14 diaz na lockdown sa Purok 1 kan Baranggay Ginablan asin Purok 7 sa Baranggay Inang.\n2 persona asin pamilya kaini, isinairarum sa mandatory quarantine kan LGU Irosin dahilan kan sa liwat sa pagbalgar sa quarantine protocol Reviewed by Sorsogon-News on 4:14 PM Rating: 5


Saro sa mga virtudes na nasambit mo iyo an ‘fortitude’. Ano po an halaga kan virtud na ini?\nAn ‘fortitude’, an katumbas kaini sa Bikol ‘kusog buot asin kaisogan’. Ini an atitud asin ugali nin pagigin pusog o makusog sa atubang nin mga kadificilan, siring man sa pag-pursigue kan karahayan. Ini an atitud na kaipuhan sa paglaban sa mga tentasyon asin tanganing malampasan an mga hamon sa buhay moral. Huli kaini nalalabanan niato an satong mga pagkatakot, pati an pagkatakot sa kagadanan asin pag-atubang sa mga pagbalo asin mga kasakitan sa buhay. Huli kan ‘fortitude’ o ‘kaisogan’ nagigin andam an sarong tawo na idusay an saiyang buhay o sa pagsakripisyo para sa marahay asin nobleng dahelan.\nAlagad bakong ‘fortitude’ an kalabisan kaini, arog baga kan an pagigin ‘reckless’ o sugapa.\nAn kakulangan man kan ugali na ini iyo an pagigin talsot, o pagigin matatakton.\nTanganing magibo niato an mga marahay alagad masakit na mga bagay, halangkaw na mga obligasyon asin aspirasyon, kaipuhan an ‘isog asin kusog nin buot’. Tanganing magibo niato an udok sa buot asin sincerong paglingkod sa kapwa o sa banwaan, paglingkod na toltol asin honesto, dawa na dakul an balubagi o pagraraot, kaipuhan an virtud na ‘fortitude o courage’ -kusog buot asin kaisogan. An paglaog sa mga kursong masakit; an pag-ako kan mga reponsibilidad na magabat; an manindogan para sa mahalagang proyekto o causa; an pagtaguyod kan familia; an padagos na pagpamayo sa sarong comunidad o institusyon; an pagmawot na bagohon an lapa na sistema; an pagtuyaw na magalang para sa ikakarahay kan iba; an pagsayuma sa regalo tanganing magin patas; an pagdanay sa mga kasakitan kan piniling estado nin buhay; an dai pagtalikod sa Dios dawa na dakul an problema; an pagtiwala sa kapwa o sa iba -gabos ini nangangaipo kan virtud nin ‘kaisogan’.\nKabali sa virtud na ini, iyo an pagkatakot sa Dios (fear of the Lord). An pagbago nin buhay, an pagtalikod sa sala,an pagsayuma sa inhustisya, an pagtindog para sa katotoohan, an pagigin martir para sa pagkamoot -gabos ini magigibo kun yaon an virtud nin ‘kusog buot asin kaisogan’ (fortitude/courage).\nMagtalubo lugod kita sa virtud na ini.


An selyo kan Lanao del Norte\nAn Lanao del Norte sarong probinsya Filipinas. An kabesera kaini iyo an Tubod. Kadolon kaini an Lanao del Sur sa habagatan, an Zamboanga del Sur sa solnopan, an Misamis Oriental sa norte-subangan, an Bukidnon sa subangan. Ini nakasuhay sa Misamis Occidental ta sa tahaw ninda nagtanga' an Sola' nin Iligan. Susog sa senso kan 2007, igwang 538,283 katawo na nageerok igdi.\nPinaghugot gikan sa "https://bcl.bywiki.com/w/index.php?title=Lanao_del_Norte&oldid=140314"\nIning pahina huring pinagbago kan 8 Marso 2013, alas 14:06.


Tataramon na Tetum - Wikipedia\nTataramon na Tetum\nSulnupan na Timor, Subangan na Timor\n500,000, kadaklan sa Indonesya (2010–2011)\n50,000 L2-mga parataram sa Indonesya asin Subangan na Timor\nIndonesia (Subangan na Nusa Tenggara)\nDistribusyon sa Subangan na Timor kan Tetum Belu (sulnupan) asin an Tetum Terik (sur-subangan). Dae pigpapahiling an mayoridad kan mga parataram nin Tetun, na nag-eerok sa sulnupan na Timor.\nSaklaw sa Subangan na Timor bilan L2\nLatin (Alpabetong Tetum)\nDistribusyon kan inang-dilang mga parataram nin Tetum Prasa sa Subangan naTimor\nAn tataramon na Tetum (o,Tetun) sarong Austronesyong tataramon, sarong nasyunal na tataramon asin sarò sa duwang opisyal na mga tataramon kan Subangan na Timor. Nagkapira sa mga diyalekto kaini naimpluwensyahan nanggad kan Portuges, an ibang opisyal na tataramon kan nasyon, orog na sa saindang bokabularyo, alagad patin sa saindang gramatika.\nAn Tetum na tataramon duwa an mayor na porma:\nTetum Terik,ini mas tal na porma, mas naiiba an mga katagang komun na gamit, dikit an impluensya kan dayo, asin iba sa gramatika.\nTetum/n Prasa (saod) Tetum na naggikan sa katagang praça na Portuges boot sabihon sentro) Tetum/n Dili (huli ta lakopan an gamit kaini sa kabesera nin Dili). Ini daa an tunay na creole ta grabe an impluensya igdi kan Portuges, na nagtalubo sa Dili kan panahon nin kolonya ta an mga parataram kan Tetum nakiramas sa mga Portuges na misyonero, mga negosyante asin mga administrador. Sa Timor-Leste an Tetun Dili tinataram kan dakulon na tawo komo ikaduwang lenggwahe ninda.\nKun mayo nin pagkasurumpongan sa enot na panahon, an Tetum Terik asin Tetun Dili dai man magkakasinarabotan na tataramon, huli kan kadakul-dakul an mga katagang sinublian sa Portuges ginagamit sa Tetun Dili. Laen kan pinasimpleng parte kan gramatika, an Tetun Dili nadarang marhay sa bokabularyo asin maski ngani sa gramatika kan Portuges, an saro pang lenggwahe nasyonal kan Timor-Leste.\n↑ 1.0 1.1 Tetum sa Ethnologue (18th ed., 2015)\n↑ "Tetun". Retrieved 13 June 2018.\nKinua sa "https://bcl.wikipedia.org/w/index.php?title=Tataramon_na_Tetum&oldid=217397"\nHuring binago an pahinang ini kaitong 26 Oktubre 2021, alas 05:33.


Efeso 2 | Bibliya Online | New World Translation\nBinuhay kaiba kan Cristo (1-10)\nGinaba an lanob na nagsusuway (11-22)\n2 Dugang pa, binuhay kamo nin Diyos, minsan ngani dati kamong gadan huli kan saindong mga pagbalga asin kasalan, 2 na iyo an mga bagay na piggigibo nindo kaidto uyon sa sistema nin mga bagay kan kinaban na ini, uyon sa kagustuhan kan tagapamahala na nagkokontrol kan garo duros na espiritu, na iyo ngunyan an nang-iimpluwensiya sa mga aking masinuway. 3 Iyo, sa tahaw ninda kita gabos kaidto guminawi kauyon kan mga pagmawot kan satuyang laman, na ginigibo an kagustuhan kan laman saka kan satuyang mga kaisipan, asin puon sa pagkamundag kita maninigo na magsapar kan kaanggutan kapareho man kan iba. 4 Alagad mahihirakon nanggad an Diyos, asin huli sa saiyang dakulang pagkamuot sa sato, 5 binuhay niya kita kaiba kan Cristo, minsan ngani dati kitang gadan huli kan satong mga pagbalga. Iyo, kamo naligtas paagi sa daing kapantay na kabuutan. 6 Saro pa, huling mga kasaro kita ni Cristo Jesus, ibinangon kita nin Diyos kaiba ni Cristo asin pinatukaw kitang kaiba niya sa mga langitnon na lugar, 7 tanganing sa maabot na mga sistema nin mga bagay* ikapahiling Niya an saiyang daing kapantay na kabuutan paagi sa pagkabukas-palad Niya sa satuya na mga kasaro ni Cristo Jesus. 8 Paagi sa daing kapantay na kabuutan na ini kamo ilinigtas huli sa pagtubod, asin bako iyan dahil sa sadiri nindong paghihinguwa; imbes, regalo iyan nin Diyos. 9 Iyo, bako iyan resulta nin mga gibo, tanganing dai magkaigwa an siisay man nin dahilan para maghambog. 10 Kita gibo kan kamot nin Diyos asin bilang kasaro ni Cristo Jesus, linalang Niya kita para sa marahay na mga gibo, na patiinot na itinalaga nin Diyos bilang dalan na dapat tang lakawan. 11 Kun siring, kamo na kabilang sa mga tawo kan mga nasyon* puon sa pagkamundag, tandaan nindo na dati mga bakong turi an apod sa saindo kaidtong inaapod na mga tinuri, na an pagturi ginibo sa laman paagi sa mga kamot nin tawo. 12 Kan panahon na idto dai nindo midbid si Cristo, suway kamo sa banwaan nin Israel, bakong kabtang kan mga tipan may koneksiyon sa panuga; nabubuhay kamo sa kinaban alagad mayong paglaom asin dai nakakamidbid sa Diyos. 13 Pero ngunyan, bilang mga kasaro ni Cristo Jesus, kamo na dating harayuon nagin nang harani paagi sa dugo kan Cristo. 14 Huli ta siya an nagdara sa sato nin katuninungan, an saro na guminibo nin paagi na magin saro an duwang grupo asin guminaba kan lanob na nasa pag-ultanan ninda. 15 Paagi kan saiyang hawak, hinali niya an dahilan kan pagkaungis, an Katugunan na kompuwesto nin mga pagbuot asin mga susundon, tanganing gibuhon an duwang grupong kasaro niya na magin sarong bagong tawo asin tanganing magdara nin katuninungan. 16 Siring man, paagi sa hariging pasakitan,* pinangyari niya an lubos na pakipag-ulian sa Diyos kan duwang banwaan, para magin sarong hawak an mga ini, huli ta pinara na niya an pagkaungis paagi kan saiyang sadiri. 17 Asin nagdatong siya saka nagpahayag kan maugmang bareta nin katuninungan sa saindo na mga harayo sa Diyos, asin katuninungan sa sainda na mga harani sa Saiya, 18 huli ta paagi sa saiya, kitang duwang banwaan parehong nakakadulok nin daing ulang sa Ama sa tabang kan saro sanang espiritu. 19 Kaya bako na kamong mga estranghero asin mga dayuhan, kundi mga kapwa siyudadano kan mga banal saka mga miyembro kan pamilya nin Diyos, 20 asin itinindog kamo sa pundasyon na iyo an mga apostol saka mga propeta, mantang si Cristo Jesus mismo iyo an gapong panganto na nagseserbing pundasyon. 21 An bilog na harong kasaro niya asin an mga parte kaini may pagkauruyon, kaya iyan gradwal na nagigin sarong banal na templo para ki Jehova.* 22 Siring man, kamo na mga kasaro niya magkairibanan na itinitindog na magin sarong lugar tanganing irukan nin Diyos paagi sa saiyang espiritu.\n^ O “sa maabot na mga panahon.” Hilingon an “Sistema nin mga bagay” sa Glosaryo.\n^ O “kamo na mga Hentil.”


SA BUROKASAN KLASE SA OKT. 5 70% maklase sa modular learning\nMayoria kan maabot sa cincuenta mil na enrollees sa Division of City Schools kan Department of Education (DepEd) sa Ciudad nin Naga, maklase sa modular learning sa burokasan nin klase sa Oktubre 5.\nSi Manny De Guzman, School Superintendent kan DepEd Naga nagpahayag kasabay kan pagpalista kan mga estudiantes sa saindang escuelahan igwa nang survey form nganing saindang simbagan kun saen sinda maklase sa paagi kan modular, online asin iba pang blended learning.\nAlagad sa resulta setenta por ciento sa mga estudiantes nagpapabor sa modular learning na magamit nin printed materials, veinte por ciento sa online classes asin diez por ciento sa iba pang blended learning.\nAnom sa 28 mga escuelahan sa elementarya mantang tolo sa onseng escuelahan sa segundarya an mga online classes alagad gabos sindang mga escuelahan maimplementar kan modular learning deliveries, sabi pa ni De Guzman.\nMayoria an nagpabor sa modular learning nin huli ta saindang enterong mare-review an libro asin leksyon.\nAlagad saiya pang sinabi na dawa online kairiba sinda sa modular na pigpagibohon nin printed materials ta kun magkaigwa nin problema igwang suporta an DepEd.\nSa saindang pag-andam an mga escuelahan na mabukas sa online classes igwa nang internet connectivity alagad sa suporta kan City Hall sa DepEd Naga ginibohan nin programa nganing mas makusog an signal sa connectivity.\nKabali sa pigtaong asistencia sa sainda kan LGU, si mga kulang sa connectivity pigdagdagan si ibang may connectivity nganing cada escuelahan dapat igwang dai mababa sa 100 MBPS (mega bytes per second) power kan saiyang connectivity.\nSa mga segundaryang escuelahan sa Ciudad nin Naga an Camarines Sur National High School (CSNHS) asin Naga City Science High School igwang lampas sa 500 MBPS alagad sinda an may halangkaw na numero nin estudiantes sa online classes.\nAn mga paratukdo na kulang sa kaaraman sa gadgets na matukdo sa online classes pigpa-seminar kan DepEd nganing mahasa sinda sa remote classes.\nSa Naga City Police Office (NCPO), sinabi ni City Director P/Col. Marlon Catan mawarak sinda nin kapupulisan sa mga escuelahan alagad kun ini kaipuhan mantang kulang man an estudiantes na mapasiring sa saindang escuelahan nin huli ta mayong face-to-face learning. (DPAureus)


ALMA TSAPTER 17\nSarong talaan kan mga ake ni Mosiah, na nagsayuma kan saindang mga karapatan sa kahadean nin huli kan tataramon nin Diyos, asin nagpasiriring sa kadagaan nin Nephi tanganing magbaralangibog sa mga Lamanita; an saindang mga kasakitan asin kaligtasan--- Na uyon sa talaan ni Alma. Komponido kan mga Tsapter 17 hanggan 26, inklusibo.\nAn mga akeng lalake ni Mosiah igwa nin espiritu nin propesiya asin kan pagpapahayag--- Sinda nagralakaw sa saindang mga sadireng mga dalan tanganing ideklara an tataramon sa mga Lamanita--- Si Ammon naglakbay pasiring sa kadagaan nin Ishamael asin nagin surugoon ni Hadeng Lamoni--- Si Ammon an nagligtas kan mga kakarnerohan kan hade asin pinaggaradan niya an saiyang mga kaiwal sa mga katubigan nin Sebus.\nAsin ngonian ini nangyaring naglipas na habang si Alma naglalakbay gikan sa daga nin Gideon pasiring sa timog na parte, harayo pasiring sa daga nin Manti, hilnga, sa saiyang kangangalasan, saiyang nagkanaragboan an mga akeng lalake ni Mosiah na naglalakbay pasiring sa kadagaan nin Zarahemla.\n2 Ngonian an mga akeng lalake na ini ni Mosiah yaon sa pag-iriba ni Alma kan panahon na an anghel enot na nagpahiling sa saiya; kun kaya si Alma nag-ogmang gayo na magkahiriling an saiyang mga katugangan; asin an nakadagdag pa sa saiyang kaogmahan, iyo na sinda mga tugang niya pa man sa Kagurangnan; iyo, asin sinda nagin makusog sa pagkaaram nin katotohanan nin huli ta sinda mga tawo na igwa nin sarong pagkasabot asin sinda nagsaliksik sa mga eskritura na may kaigotan, na tanganing sinda puwedeng makakaaram sa tataramon nin Diyos.\n3 Alagad bako lang ini gabos; sinda nagtao kan saindang mga sadire nin grabeng pangadyeon, asin pag-ayuno; kun kaya sinda nagkaigwa nin espiritu nin propesiya, asin kan espiritu nin pagpapahayag, asin kun sinda nagtutukdo, sinda nagtutukdo na may kapangyarihan asin autoridad nin Diyos.\n4 Asin sinda nagtutukdo kan tataramon nin Diyos sa laog nin katorseng taon sa pag-iriba kan mga Lamanita, nagkaigwa nin grabeng trayumpo sa pagdara nin kadakul pasiring sa pagkaaram kan katotoohan; iyo, sa paagi nin kapangyarihan kan saindang mga tataramon kadakul na nagkadarara sa atubangan nin altar kan Diyos, sa pag-aapud kan saiyang pangaran asin magkumpisal kan saindang mga kasalanan sa atubangan niya.\n5 Ngonian iyo ini an mga sirkumstansiya na saindang nagkanarabatan sa saindang mga paglalakbay, nin huli ta sinda nagkaigwa nin kadakul na mga kasakitan; sinda nanggad nagsakit nin gayo, pareho sa hawak asin sa isip, arog kan pagkagutom, pagkapaha asin kulog nin hawak, asin man nin grabeng trabaho sa espiritu.\n6 Ngonian iyo ini an saindang mga paglalakbay: Pagkatapos na binayaan an saindang ama, na si Mosiah, sa enot na taon kan mga huwes; pagkatapos na hinaboan an kahadean na an saindang ama nagmawot na itatao sa sainda, asin man iyo ini an mga kaisipan kan mga katawohan;\n7 Daeng pagkukulang na sinda nagharale paluwas sa kadagaan nin Zarahemla, asin dara an saindang mga espada, asin an saindang mga sibat, asin an saindang mga busog, asin an saindang mga pana, asin an saindang mga tirador; asin an bagay na ini saindang ginibo na tanganing mapupuwede sindang makakua nin pagkakan para sa saindang mga sadire habang yaon sa kaparangan.\n8 Asin kaya sinda nagharale pasiriring sa kaparangan kairiba an mga nagkapira na saindang mga pinili, na tanganing magpasiriring sa kadagaan nin Nephi, sa pagbalangibog kan tataramon nin Diyos sa mga Lamanita.\n9 Asin ini nangyaring naglipas na sinda nagpara lakbay sa kdakul na mga aldaw sa kaparangan, asin sinda pirmeng nag-aayuno asin pirmeng nangangadye na tanganing an Kagurangnan magtatao sainda nin sarong parte kan saiyang Expiritu na mag-iba sainda, asin mag-antabay sainda, na tanganing sinda magin instrumento sa mga kamot nin Diyos na iyo an magdadara, kun ini posible, na an saindang mga katugangan, an mga Lamanita, sa pagkakaaram nin katotoohan, sa pagkakaaram kan basehan nin mga tradisyon nin saindaing mga ama, na bakong mga tama.\n10 Asin ini nangyaring naglipas na an Kagurangnan nagbisita sainda sa paagi kan saiyang Espiritu, asin nagsabi sa sainda: Malinga kamo. Asin sinda nalinga.\n11 Asin an Kagurangnan nagsabi man sainda: Lakaw kamo sa mga Lamanita, an saindong mga katugangan, asin establisaron an sakuyang tataramon; alagad dapat kamo na magin mapagpasensiya sa halawig na pagtitios asin mga kasakitan, na tanganing maipapahiling nindo an marhay na mga ehemplo sa sainda para sakuya, asin ako maghihimo nin sarong instrumento sa saindo sa sakuyang mga kamot pasiring sa kaligtasan nin kadakul na mga kalag.\n12 Asin ini nangyaring naglipas na an mga puso kan mga akeng lalake ni Mosiah, asin man an mga kairiba ninda, nagkaigwa nin kusog boot na magpasiriring sa mga Lamanita na tanganing ideklara sa sainda an tataramon nin Diyos.\n13 Asin ini nangyaring naglipas na kan sinda nakaabot na sa mga kasagkoran kan kadagaan nin mga Lamanita, na sinda nagkaniya-kaniya kan saindang mga sadire asin nagharale sa lambang saro sa saro, na may pagtitiwala sa Kagurangnan na sinda puwedeng magkahirilingan giraray matapos kan saindang pag-aani; nin huli ta sinda naghuna na dakulang gayo an trabaho na saindang ginigibo.\n14 Asin tunay na ini marhay, nin huli ta sinda nakagibong magbabalangibog kan tataramon nin Diyos sa sarong mabangison asin sarong pinatagas asin sarong malupiton na mga katawohan; sarong katawohan na naoogma sa panggagadan kan mga Nephita, asin pinagsasalakatan asin pinagdarambongan sinda; asin an saindang mga puso yaon sa mga kayamanan, o sa bulawan asin plata, asin makantidad na mga alahas; alagad sinda nagmamawot na magkaigwa kaining mga bagay sa paagi nin panggagadan asin pandadarambong, na tanganing sinda puwedeng dae maghingoha para sa mga ini na gamit an saindang sadireng mga kamot.\n15 Kaya sinda sarong mahuhugak na gayong mga katawohan, kadakul sainda an nagsasamba sa mga diyus-diyosan, asin an sumpa nin Diyos nahulog sainda nin mga tradisyon kan saindang mga ama; maski na ngani sa mga promisa nin Kagurangnan nakahaya sa sainda sa mga kondisyon na magsosolsol sana.\n16 Kun kaya, iyo ini an kausa na tanganing ang mga akeng lalake ni Mosiah naggibo kaining trabaho, na baka laman sinda puwede nindang madara pasiring sa pagsosolsol; na baka laman sinda puwede nindang madara sa pagkaaram kan plano nin pagtutubos.\n17 Kun kaya sinda nagkaniya-kaniya an lambang saro sa saro, asin nagpasiriring sa kairiba ninda, an lambang solong tawo, na uyon sa tataramon asin kapangyarihan nin Diyos na ipinagtao sa sainda.\n18 Ngonian si Ammon bilang iyo an pinakapamayo sa pag-iriba ninda, o kaya siya iyo an nagmaneho sa sainda, asin siya naghale gikan sainda, pagkatapos na nagbendisyon sinda uyon sa saindang nagkapirang mga estasyon, bilang nagheras kan tataramon nin Diyos sa sainda, o nagmaneho sa sainda bago pa man kan saiyang paghale; asin kaya saindang hinimong makapaggibo nin nagkapirang pagralakbay sa kabilugan nin kadagaan.\n19 Asin si Ammon nagpaduman sa kadagaan nin Ishmael, an kadagaan na pinag-aapud na arog sa mga akeng lalake ni Ishmael, na iyo man sanang nagin mga Lamanita.\n20 Asin habang si Ammon minapasiring palaog sa daga nin Ishmael, an mga Lamanita iyo an nagdakop saiya asin ginapos siya, na arog sa saindang kustombre na ginagapos an gabos na mga Nephita na nahulog sa saindang mga kamot, asin dinadara an mga ini sa atubangan kan hade; asin kaya ini ipinabaya na sana sa kagustuhan kan hade na gadanon sinda, o magin sindang yaon sa pagka-uripon, o ipagkunkon sinda pasiring sa prisohan, o buhian sinda paluwas sa saiyang kadagaan, na uyon sa saiyang pagboot asin kagustuhan.\n21 Asin kaya si Ammon dinara sa atubangan kan hade na naghahade sa kadagaan nin Ishmael; asin an saiyang pangaran iyo si Lamoni; asin siya saro sa mga kalahi ni Ishmael.\n22 Asin an hade naghapot ki Ammon na kun iyo an saiyang pagmawot na makipag-erok sa kadagaan na kairiba kan mga Lamanita, o kan saiyang mga katawohan.\n23 Asin si Ammon nagsabi sa saiya: Iyo po, ako nagmamawot na makiki-erok sa kairiba kaining mga katawohan para sa sarong panahon; iyo, asin baka hanggan sa aldaw na ako magadan.\n24 Asin ini nangyaring naglipas na si hadeng Lamoni naogmang gayo ki Ammon, asin nagsugo na an saiyang mga gapos haleon; asin siya nagboot na si Ammon dapat magkua nin saro sa saiyang mga akeng daraga na magin agom.\n25 Pero si Ammon nagsabi sa saiya: Dae po, alagad ako nagmawot na magin saimong surugoon. Kun kaya si Ammon nagin sarong surugoon ni hadeng Lamoni. Asin ini nangyaring naglipas na siya ipinamugtak sa kairibang mga surugoon na magbantay sa mga kakarnerohan ni Lamoni, na uyon sa kustombre kan mga Lamanita.\n26 Asin pagkatapos na siya nagsisirbe sa hade sa laog nin tulong aldaw, habang siya yaon sa pag-iriba kan mga surugoon nin mga Lamanita na nagpapasiriring kairiba an saindang mga kakarnerohan sa lugar nin tubig, na pinag-apud na tubig nin Sebus, asin an gabos na mga Lamanita pinagdadara an saindang mga kakarnerohan digde, na tanganing mag-inom nin tubig---\n27 Kun kaya, habang si Ammon asin an mga surugoon kan hade pinag-aantabayanan an saindang mga kakarnerohan pasiring sa lugar nin tubig, hilnga, may sarong numero nin mga Lamanita, na yaon sa pag-iriba kan saindang mga karnero tanganing mag-inom, nagtindog asinpinagbubugaw ang mga kakarnerohan ni Ammon asin kan mga surugoon nin hade, asin saindang pinagbuburugaw an mga ini kun kaya nagdurulagan sa kadakul na mga dalan.\n28 Ngonian an mga surugoon kan hade nagpoon sa paghadit, na nagsasabi: Ngonian an hade iyo an maggagadan satuya, arog kan saiyang ginibo sa satuyang mga katugangan nin huli ta an saindang mga kakarnerohan nagkawaratak-watak sa kaggibohan kan mga tawong ini. Asin sinda nagpoon sa pagbarangkay nin makusog, na nagsasabi: Hilnga, an satuyang mga kakarnerohan nagkawaratak-watak na.\n29 Ngonian sinda naghihiribi nin huli sa katakutan na paggagaradanon. Ngonian kan si Ammon nakamasid kaini an saiyang puso nag-oogmang gayo sa laog niya; nin huli ta, sabi niya, ako makapagpapahiling na kan sakuyang kapangyarihan sa pag-iriba kong kapwa-surugoon, o an kapangyarihan na yaon sa sakuya, sa pagpapabaralik kaining mga kakarnerohan para sa hade, na ako mapupuwedeng ganahon an mga puso kaining sakuyang mga kapwa-surugoon, na tanganing ako puwedeng mapangenotan sinda na magtubod sa sakuyang mga tataramon.\n30 Asin ngonian, iyo an mga ini an yaon sa mga kaisipan ni Ammon, kan saiyang mapagmasdan an mga kasakitan ninda na saiyang pinag-aapud na magin saiyang mga katugangan.\n31 Asin ini nangyaring naglipas na saiya sindang pinaglinya kan saiyang mga tataramon, na nagsasabi: Mga katugangan ko, magin maogma kamo asin maghiro kita sa paghanap sa mga karnero, asin satuyang titiriponon sinda na magkakasararo asin darahon an mga ini pabalik sa lugar nin tubig; asin kaya satuyang mapapangatamanan an mga karnero para sa hade asin dae niya kita gagaradanon.\n32 Asin ini nangyaring naglipas na sinda nagralakaw sa paghahanap kan mga karnero, asin sind nagsunod ki Ammon, asin sinda naghidaling nagralakaw na may kabilisan asin pinagtiripon an mga karnero kan hade, asin pinagtiripon an mga ini na magkasararo giraray pasiriring sa lugar nin tubig.\n33 Asin idtong mga tawo giraray nagtirindog na tanganing waratak-watakon an saindang mga karnero; pero si Ammon nagsabi sa saiyang mga katugangan: Paikotan an mga karnero sa palibot na sinda dae magdurulag; asin ako mapaduman asi maki-atubang kaining mga tawo na iyo an nagbuburugaw sa pagwatak kan satuyang mga karnero.\n34 Kun kaya, saindang ginibo arog kan sinugo ni Ammon sainda; asin siya naghale asin nagtindog sa pakipaglaban sa mga ini na nagtitindog sa may tubig nin Sebus; asin an saindang bilang bakong kadikit sana.\n35 Kun kaya sinda dae natakot ki Ammon, nin huli ta sinda naghuhuna na an saro sa saindang mga tawo kayang gadanon nsiya na uyon sa saindang kagustuhan, nin huli ta sinda daeng pagkaaram na an Kagurangnan nagpangako ki Mosiah na saiyang ililigtas an saiyang mga akeng lalake paluwas sa saindang mga kamot; ni sinda may pagkaaram kan anuman na bagay manungod sa Kagurangnan; kun kaya sinda nag-oogma sa kapahamakan kan saindnag mga katugangan; asin nin huli kaining dahilan sinda nagtirindog sa pagwaratak-watak kan mga karnero nin hade.\n36 Alagad si Ammon nagtindog sa atubangan asin nagpoon sa panggagapo sainda sa paagi kan saiyang tirador; iyo, may makusog na kapangyarihan na siya nagparatirador nin mga gapo sa pag-iriba ninda; asin kaya siya nakagadan nin nagkapirang numero sainda na iyo ngani an dahilan na sinda nagpoon sa pagngangaralas sa saiyang kapangyarihan; daeng pagkukulang na sinda nagka-aranggot nin huli kan pagkagadan kan iba nindang mga katugangan; asin sinda determinado na siya dapat na patumbahon; kun kaya, sa pagmasid na sinda dae makakapatama sa saiya kan saindang mga gapo, sinda nag-aratake na dara an saindang mga pamangkol sa paggadan saiya.\n37 Pero hilnga, an lambang tawo na nagbingat kan saiyang pamangkol na tanganing hampakon si Ammon, saiyang pinagtaga an saindang mga takyag kan saiyang espada; nin huli kaini siya nakayahan an saindang mga paghampak sa paagi kan pagtaga kan saindang mga kamot sa tarom kan saiyang espada, na sa pangyayaring ini sinda nagpoon na nagngangaralas, asin nagpoon na magdurulagan gikan sa atubangan niya; iyo, asin sinda bako sanang kadikit an numero; asin siya nagkausa sainda na magdurulag sa paagi nin kusog kan saiyang kamot.\n38 Ngonian anom sa sainda na nagkaturumba sa paagi nin tirador, algad mayo siyang ginadan laen sa saindang pamayo na may darang espada; asin saiyang pinagpurutol an kadakul na saindang mga takyag na nagtaas sa paghampak saiya, asin bako sana sindang kadikit.\n39 Asin kan saiya nang pinadurulag sinda paharayo, siya nagbalik asin saindang pina-inom nin tubig an saindang mga kakarnerohan asin pinagpabaralik an mga ini sa pasabsaban kan hade, asin sinda nagpasiriring paduman sa hade, na dara-dara an mga takyag nin kamot na nagkapurutol sa paagi nin espada ni Ammon, kan mga tawong nagmamawot na gadanon siya; asin an mga ini dinarara pasiring sa hade bilang sarong patotoo kan mga bagay na saindang giniribo.\n# posted by Unknown @ 11/03/2005 05:24:00 PM


An helang na kabor | catanduanestribune.com news\n1,490 views · 0 comments ·\nNag-abot palan si Cong Hec kasu Viernes y sa saiyang pasabot sa radyo, ipapadagos daa an mga proyectong pinun-an ni dating Cong Cesar.\nGustong sabihon, igua pang itogdok na multi-purpose building, mga tinampong concreto y an boulevard ipasampot sa Calle Mabole sa San Vicente y matulay sa salog kan Gogon pabaryo sa duwang Palnab.\nAn dae sana masabotan, kung ngata habo ipadagos ni Cong Hec an road widening sa national highway na awat nang pinun-an.\nNaheling naman kan mga tawo, lalo na an mga afectadong cagsadiri nin harong na naradas kan widening, na magayon an proyectong ini para sa pagmayang kan tinampo.\nSala man na sa masunod na tolong taon, dae na palan hihiwason an cataraning kan mga voluntad na naggaba kan saendang harong.\nMas lalong kalaen na paghilngon na an tinampo nacional tiripo, iguang halakbang, iguang piot.\nCaipuhan sigurong magpa-novenario an simbahan tanganing magbag-o an isip kan satong congresista.\nSa fecha ocho kan bulan na ini iyo an ika-sanggatos na aldaw nin panukawan sa puesto kan satong mga lideres sa municipio y provincia.\nGuiromdomon tabi an fechang ini ta tibaad maglampas an alas dose kan Oktubre 8, dae magpaluwas nin report an alcalde o gobernador, tunay man, acting o over-acting, manongod sa saendang naguinobohan magpoon odto kan Hunyo 30 kan sinda pasumpaon.\nKung an nahaman iyo an pag-empleyo nin quinientos na casual, pagpalayas nin quinientos man na casual kan nacaaguing administrasyon, pagbogtak nin mga No Parking sa mga tinampo, pagpa-cute sa facebook, pagngalab-ngalab sa tribuna na inubos an cuarta kan nacaaguing administrasyon, y pagkubra nin deligencia siring sa dati, iyo na an.\nMagpasensya an mga votante sa onceng municipio ta iyo an an nagluwas sa sogoc na nahimsa kan Mayo trese.\nTinaboga palan ni Juez Genie Gapas-Agbada an mga pulis sa balasawbasaw na imbestigasyon sa magcapirang kaso na pigadangog ngonian sa Regional Trial Court.\nSegun sa osipon, magcapira na daang akusado an nadiskubre na duwa an pangaran na pigagamit o caya iba an tunay na pangaran.\nNahayblad daa si juez ta nasasayang an oras nin gobyerno, lalo nang iguang posibilidad na ma-dismiss an kaso kung sala an kinasuhan.\nSegun sa mga chismoso sa Corte, ni dae lamang daa gahagad nin ID an mga pulis sa mga akusado o caya maghapot sa tunay na nacaisi kan pangaran caini.\nMaguiromdoman na sa sarong sala kan RTC, igua na man nin nadagdagan an padusa ta an itinaong pangaran sa pulis iba, naisihan na sana kan corte na iba man an gamit caining ngaran duman sa saiyang barangay.\nSaro man sana an helang kan arog caining mga pulis: kabor.\nSiring man daa an namatean kan mga goslab na, mga wrangler na maluya an an tuhod, pati mga aqui pa na an kaya na sanang alsahon cellphone, he! he! he!\nMasakit daang bolongon an “kabor”, ta an virus na causa caini hale pa qui Juan Tamad…\nMas lalong magiging complicado an buhay nin mga Pilipino kung maipasar an SOGIE Bill.\nIyo ini an sabi nin sarong tambay.\nMas lalo daang madagdag an gastos nin gobyerno lalo na sa pagtogdok nin mga edificiong pampublico (bako sanang para sa macuapo ni Nestor).\nImbes na “male” and “female” na mga kubeta, idagdag pa an para sa cada saro kan LGBTQI++: L para sa Lesbian, G para sa Gay, B para sa Bisexual, T para sa Transexxual, Q para sa Queer, I para sa Intersex, y ++ sa mga maabot pang dae masabotan.\nKung diktador an matukaw sa Malacanang, puedeng duwa sana an kubeta, daeng “male” o “female”. An ibogtak sana sa puertahen kan kubeta drowing nin mga dara-dara.\nAn gabos na an dara-dara nakatusok, duman man sa saendang kubeta. An gabos man na toho an bitbit, duman sa ibong, he! he! he!


Isyu sa ‘‘suhol’’ vs LTO law enforcers, puros alegasyon\nAn mga law enforcer kan Land Transportation Office (LTO) Bicol sa Del Gallego Border, pig-pull out na alagad pigdestino sinda bilang roving na dai man nagrarayo sa border control.\nIni an aksyon ni LTO regional director Francisco Ranches kasunod kan mga impormasyon hale sa media sa mga reclamo na igwang naghahagad nin ‘‘suhol’’ nganing palusoton an mga kulorum na vehiculos asin mayong documentos an mga returning residence na pigmamando kan IATF.\nAlagad saiyang piglinaw sa saindang imbestigasyon anas ‘‘general allegations’’ asin mayong prueba nganing castigohon kun igwa man nagpapasaway na law enforcer.\nNganing makalikay sa mga alegasyon, pinagmarhay kan LTO director na pahalion muna sa border control asin an saindang trabajo magpatrolia para ma-monitor an mga kolurom.\nIgwa nang 183 na mga kolurom na vehiculos an dinarakop kan law enforcers huli sa pagbalga sa mga health and safety protocols kan IATF.\nNa enot kaini, si Police Major Louie Dela Pena an opisyal na parataram kan PNP provincial office sa Camarines Sur nagpahayag na nakaabot man sa sainda an kaparejong reclamo asin nagcoconducir na sinda nin inbestigasyon.\nAn border control sa Del Gallego, Camarines Sur pigbugtak kan Capitolyo Provincial asin igwa man personajes an City Hall kan Ciudad nin Naga nganing mabantayan an mga returning residence sa Camarines Sur asin sa Naga hale sa National Capital Region asin estrictong iimplementar ninda an guidelines kan IATF.\nAfuera kan personajes kan City Hall asin Capitolyo Provincial yaon man an grupo kan personajes kan LTO asin PNP CamSur. (dpa)


Mateo 9 | Bibliya Online | New World Translation\nPinaumayan ni Jesus an sarong paralitiko (1-8)\nInapod ni Jesus si Mateo (9-13)\nHapot manungod sa pag-ayuno (14-17)\nAking babayi ni Jairo; dinutan nin sarong babayi an pang-ibabaw na bado ni Jesus (18-26)\nPinaumayan ni Jesus an buta asin an púla (27-34)\nKadakul kan aanihon pero kakadikit kan paraani (35-38)\n9 Kaya paglunad niya sa sakayan, nagpasiring siya sa ibong asin nagduman sa siyudad* na pig-iistaran niya. 2 Asin uya! may dinara sinda sa saiya na lalaking paralisado na nakahigda sa tiheras.* Kan mahiling ni Jesus an saindang pagtubod, sinabi niya sa paralitiko: “Kusugi an saimong buot, aki ko! Pinatawad na an mga kasalan mo.” 3 Ngunyan, may mga eskriba duman na nagsarabi sa pag-urulay-ulay ninda: “Naglalanghad* an tawong ini.” 4 Huling aram ni Jesus an mga kaisipan ninda, sinabi niya: “Taano ta igwa kamo sa puso nindo kan maraot na mga pangangatanusan na iyan? 5 Arin an mas pasil, an magsabing, ‘Pinatawad na an mga kasalan mo,’ o an magsabing, ‘Buhat asin lakaw’? 6 Alagad tanganing maaraman nindo na an Aki nin tawo may awtoridad digdi sa daga na magpatawad nin mga kasalan . . .” Dangan sinabi niya sa paralitiko: “Magbuhat ka, alsaha an tiheras mo asin magpuli ka na sa harong mo.” 7 Asin nagbuhat siya saka nagpuli sa harong niya. 8 Kan mahiling ini kan mga tawo, nagkatarakot sinda, asin pinamuraway ninda an Diyos, na nagtao sa tawo nin arog kaiyan na awtoridad. 9 Kasunod kaini, mantang naglalakaw si Jesus hali duman, nahiling niya an sarong lalaki na an pangaran Mateo na nakatukaw sa opisinang pigbabayadan nin buhis, asin sinabi niya sa saiya: “Madya, magin parasunod taka.” Kaya nagtindog ini asin nagsunod sa saiya. 10 Paghaloy-haloy, mantang nagkakakan* si Jesus sa harong ni Mateo, dakul na parasingil nin buhis asin parakasala an nag-arabot saka nagkarakan* kaiba niya asin kan mga disipulo niya. 11 Alagad kan mahiling ini kan mga Fariseo, sinabihan ninda an mga disipulo niya: “Ano ta an saindong paratukdo nagkakakan kaiba kan mga parasingil nin buhis asin mga parakasala?” 12 Pagkadangog sa sainda, sinabi niya: “An mga tawong marahay an salud dai nangangaipo nin doktor, pero an mga may hilang iyo. 13 Kun siring, lakaw kamo asin aramon nindo an kahulugan kaini: ‘Pagkahirak an gusto ko, bakong atang.’ Huli ta nagdatong ako tanganing apudon, bako an mga tawong matanos, kundi an mga parakasala.” 14 Dangan nagdurulok sa saiya an mga disipulo ni Juan asin naghapot: “Taano ta nag-aayuno kami saka an mga Fariseo pero an mga disipulo mo dai?” 15 Kaya sinabi ni Jesus sa sainda: “An mga amigo kan nobyo mayong dahilan na magmundo sagkod na kaiba ninda an nobyo, bako daw? Pero maabot an panahon na kukuanon sa sainda an nobyo, dangan mag-aayuno sinda. 16 Dai nin siisay man an minagamit nin bagong telang* pantapal* tanganing itahi sa lumang pang-ibabaw na bado, huli ta bubutungon kan bagong tela an bado asin magigin mas grabe an gisi. 17 An mga tawo dai man minabugtak nin bagong arak sa lumang mga lalagan na anit. Kun gigibuhon ninda iyan, mabubusi an mga lalagan na anit asin mauula an arak saka mararaot an mga lalagan. Imbes, an mga tawo minabugtak nin bagong arak sa bagong mga lalagan na anit, asin an duwang iyan parehong naiingatan.” 18 Miyentras na sinasabi niya sa sainda an mga bagay na ini, uya! sarong tagapamahala an nagrani dangan nagluhod sa saiya, na nagsasabi: “Sa oras na ini posibleng gadan na an aki ko, pero umiba ka sa sako, ipatong mo sa saiya an saimong kamot, asin mabubuhay siya.” 19 Dangan nagtindog si Jesus asin nagsunod sa saiya kaiba an mga disipulo niya. 20 Asin uya! sarong babayi na 12 taon nang pigdudugo an nagrani sa likudan niya asin dinutan an gayad kan saiyang pang-ibabaw na bado, 21 huli ta pigpaparasabi niya sa sadiri niya: “Madutan ko sana an pang-ibabaw na bado niya, mararahay ako.” 22 Nagbirik si Jesus asin kan mahiling niya an babayi, sinabi niya: “Kusugi an buot mo, aki ko! Pinarahay ka kan saimong pagtubod.” Asin puon kan oras na iyan, narahay an babayi. 23 Ngunyan, kan mag-abot si Jesus sa harong kan tagapamahala asin mahiling niya an mga paratugtog nin plawta asin an dakul na tawong nagkakariribok, 24 sinabi niya: “Magruluwas kamo, ta an daragita dai man nagadan kundi nagtuturog.” Huli kaini mapagtuya ninda siyang pigngirisihan. 25 Kan napaluwas na an mga tawo, naglaog siya saka kinaputan an kamot kan daragita, asin buminangon ini. 26 Siyempre, an iristoryahan manungod digdi naglakop sa bilog na rehiyon na iyan. 27 Mantang naglalakaw si Jesus hali duman, duwang lalaking buta an nagsunod sa saiya, na nagkukurahaw: “Mahirak ka sa samo, Aki ni David.” 28 Pagkalaog niya sa harong, an mga lalaking buta nagdulok sa saiya, asin hinapot sinda ni Jesus: “Nagtutubod kamo na magigibo ko ini?” Nagsimbag sinda sa saiya: “Iyo po, Kagurangnan.” 29 Dangan dinutan niya an saindang mga mata, na nagsasabi: “Kauyon kan saindong pagtubod, mangyayari iyan sa saindo.” 30 Asin nabuksan an saindang mga mata. Apuwera kaiyan, istriktong tinugon sinda ni Jesus: “Siyertuhon nindo na dai nin siisay man na makaisi kaini.” 31 Alagad pagkaluwas ninda, ipinamareta ninda an manungod sa saiya sa bilog na rehiyon na iyan. 32 Kan pahali na sinda, an mga tawo nagdara sa saiya nin sarong lalaking púla na sinasaniban nin demonyo; 33 asin pagkatapos na mapalayas an demonyo, nagtaram an lalaking púla. Buweno, napangalas an mga tawo asin nagsarabi: “Dai pa kasuarin man nahiling sa Israel an arog kaini.” 34 Alagad an mga Fariseo nagsarabi: “Paagi sa tagapamahala kan mga demonyo kaya siya nakakapalayas nin mga demonyo.” 35 Asin naglibot si Jesus sa gabos na siyudad asin baryo, na nagtutukdo sa saindang mga sinagoga asin naghuhulit kan maugmang bareta kan Kahadian saka nagpapaumay nin gabos na klase nin hilang asin gabos na klase nin kamatian. 36 Kan mahiling niya an dakul na tawo, nahirak siya sa sainda, huli ta sinda naanitan asin napabayaan arog nin mga karnero na daing pastor. 37 Dangan sinabi niya sa saiyang mga disipulo: “Tunay nanggad na kadakul kan aanihon, pero kakadikit kan paraani. 38 Kun siring, makimahirak kamo sa Kagurangnan kan pag-ani na magsugo nin mga trabahador sa saiyang pagpaani.”\n^ An buot sabihon, sa Capernaum kun sain parating nagpipirmi si Jesus sa panahon kan ministeryo niya sa Galilea.


Lucas 14 | Bibliya Online | New World Translation\nPinaumayan sa aldaw nin Sabbath an lalaking hubag an hawak (1-6)\nMagin mapakumbaba pag ika bisita (7-11)\nImbitaran idtong mga daing ikakabalos sa saimo (12-14)\nIlustrasyon mapadapit sa mga imbitado na harabong mag-atender (15-24)\nSakripisyong kalabot sa pagigin disipulo (25-33)\nAsin na nawaran nin asgad (34, 35)\n14 Sa saro pang pagkakataon sa aldaw nin Sabbath, nagduman siya sa harong kan saro sa mga namamayo kan mga Fariseo tanganing magkakan, asin nakamasid sinda sa saiya. 2 Asin uya! nasa atubangan niya an sarong lalaki na hubag an hawak dahil sa hilang.* 3 Kaya hinapot ni Jesus an mga eksperto sa Katugunan asin an mga Fariseo: “Suno daw sa Katugunan na magpaumay pag Sabbath o bako?” 4 Alagad dai sinda naggirong. Sa siring kinaputan niya an lalaki, pinaumayan ini, asin isinubol. 5 Dangan sinabi niya sa sainda: “Siisay sa saindo, kun mahulog sa bubon an saiyang aki o toro, an dai tulos ini hahawason sa aldaw nin Sabbath?” 6 Asin dai sinda nakasimbag sa sinabi niyang ini. 7 Dangan nagsaysay siya sa mga imbitado nin sarong ilustrasyon kan mariparo niyang pinipili ninda an mga puwestong nakareserba sa espesyal na mga bisita. Sinabi niya sa sainda: 8 “Pag may nag-imbitar sa saimo sa sarong bangkete sa kasal, dai ka magtukaw sa puwestong nakareserba sa espesyal na mga bisita. Tibaad igwa nin saro na mas respetado kisa saimo na naimbitaran man. 9 Dangan an nag-imbitar sa saindong duwa madulok asin masabi sa saimo, ‘Itao mo sa saiya an puwesto mo.’ Sa siring mahali ka na nasusupog asin maduman sa pinakahababang puwesto. 10 Imbes, pag inimbitaran ka, duman ka magtukaw sa pinakahababang puwesto, tanganing pag duminulok an nag-imbitar sa saimo, sasabihon niya sa saimo, ‘Amigo, duman ka sa mas halangkaw.’ Sa siring magkakaigwa ka nin onra sa atubangan kan gabos na kapwa mo bisita. 11 Huli ta an siisay man na naglalangkaw kan saiyang sadiri ibababa, asin an siisay man na nagpapakumbaba ilalangkaw.” 12 Pagkatapos, sinabi man niya sa nag-imbitar sa saiya: “Pag naghahanda ka nin pangudtuhan o pamanggihan, dai mo pag-agdahon an saimong mga amigo o mga tugang o mga paryente o mayayaman na pagtaraid, ta kun gigibuhon mo iyan, tibaad imbitaran ka man ninda pag-abot nin panahon, asin magigin bayad ninda iyan sa saimo. 13 Imbes, pag naghahanda ka nin bangkete, imbitaran mo an mga pobre, an mga kimay, an mga pilay, an mga buta; 14 asin magigin maugma ka, huli ta dai sinda nin ano man na ikakabalos sa saimo. Sa pagkabuhay liwat kan mga matanos, makakamtan mo an saimong balos.” 15 Pagkadangog kan mga bagay na ini, an saro sa mga bisita nagsabi sa saiya: “Maugma an nagkakakan* sa Kahadian nin Diyos.” 16 Sinabi ni Jesus sa saiya: “May sarong tawo na naghanda nin bangkete, asin dakul siyang inimbitaran. 17 Kan oras na kan bangkete, isinugo niya an saiyang uripon tanganing sabihon sa mga imbitado, ‘Madya kamo, ta andam na an gabos.’ 18 Alagad gabos sinda pararehong naghanap nin sarahutan. An inot nagsabi sa saiya, ‘May binakal akong uma. Kaipuhan kong maghali asin hilingon idto; pasensiya na tabi, dai ako makakaduman.’ 19 Asin an saro man nagsabi, ‘May binakal akong limang padis nin baka asin iinspeksiyunon ko an mga iyan; pasensiya na tabi, dai ako makakaduman.’ 20 Dangan an saro pa nagsabi, ‘Bago pa sana akong kasal, kaya dai ako makakaduman.’ 21 Kaya nagbalik an uripon asin sinabi niya an mga bagay na ini sa saiyang kagurangnan. Dangan naanggot an kagharong asin sinabi niya sa saiyang uripon, ‘Magduman ka tulos sa mayor na mga tinampo saka sa mga kalye kan siyudad, asin padigdihon mo an mga pobre asin kimay saka buta pati pilay.’ 22 Pagbalik kan uripon nagsabi ini, ‘Kagurangnan, nagibo ko na an ipinagbuot mo, pero igwa pa man giraray nin bakante.’ 23 Kaya sinabi kan kagurangnan sa uripon, ‘Magduman ka sa mga tinampo saka sa mga dalan asin piriton mo sindang magdigdi, tanganing mapano an sakong harong. 24 Huli ta sinasabi ko sa saindo, mayo nin siisay man sa mga inimbitaran na idto an makakanamit kan sakong ihinanda sa bangkete.’” 25 Ngunyan, dakulon na tawo an nag-iba sa saiya sa pagbaklay, asin nag-atubang siya sa sainda saka nagsabi: 26 “Kun an siisay man minadulok sa sako asin dai niya ikinakaungis* an saiyang ama asin ina asin agom asin mga aki asin mga tugang na lalaki asin mga tugang na babayi asin pati na an saiyang sadiring buhay,* dai siya puwedeng magin disipulo ko. 27 An siisay man na dai magpasan kan saiyang hariging pasakitan* asin dai magsunod sa sako dai puwedeng magin disipulo ko. 28 Halimbawa, siisay sa saindo na gustong magpatindog nin tore an dai nguna matukaw asin makuwenta kan gastos tanganing aramon kun baga magkakaigo an saiyang kuwarta para mahaman iyan? 29 Ta kun dai, puwedeng mailatag niya an pundasyon kaiyan pero dai niya maipapatapos, asin an gabos na nagmamasid mapuon na magturuya-tuya sa saiya, 30 na sinasabi: ‘An tawong ini nagpuon na magpatindog pero dai man nakapatapos.’ 31 O siisay na hadi na makikigiyera sa saro pang hadi an dai nguna matukaw asin makonsulta sa iba kun baga kakayanon ninda kan 10,000 niyang suldados na labanan an nagdadangadang na kalaban na may 20,000 na suldados? 32 Kun talagang dai niya iyan kakayanon, masugo siya nin mga embahador asin makikipagkatuninungan mantang harayo pa an kalaban. 33 Sa kaparehong paagi, ini an sigurado, mayo nin siisay man sa saindo na dai minabaya sa gabos niyang pagsadiri an puwedeng magin disipulo ko. 34 “Totoo, an asin marahay. Pero kun mawara na an asgad kan asin, paano pa ikakabalik an asgad kaiyan? 35 Bako na iyan angay na isabwag sa daga o isalak sa pataba. Pig-aapon iyan kan mga tawo. An may talinga magdangog.”\n^ Sa Ingles, inaapod an paghubag na ini na dropsy o edema, an pagkaigwa nin sobrang likido sa hawak.\n^ Sa literal, “nagkakakan nin tinapay.”\n^ O “asin mas namumutan niya.”


KC pinakakan nin masustansya an mga aki kan pobreng familia\nNUTRI-FEEDING. Ginibo kan Kiwanis Club of Metro Naga sa mga biktima kan bagyong Rolly asin Ulysses sa barangay Sabang asin Triangulo, Ciudad nin Naga.\nMantang an mga kaakian saro sa sektor na apektado kan calamidad bako lang kan pandemya maging kan tolong mga nagrapadong bagyong Quinta, Rolly asin Ulysses an Kiwanis Club (KC) of Metro Naga sunod-sunod an saindang relief operations alagad naging envuelto naman sa pagpakakanda nin mga masustansya sa 500 na kaakian sa duwang barangay kan Ciudad nin Naga.\nAn KC Metro Naga na pinamamayohan kan saindang Presidente Norita Martinez Bagong nagpahayag na ini ngunian an saindang misyon nganing ipadagos an pagtabang asin pagtao nin tabang asin mga ayuda sa apektado kan mga calamidad sa Camarines Sur.\nAn mga menor de edad dai napapauntok sa ngonian nin huli sa pandemya lalo na sa saindang pagklase na naperwiso kan halawig na brownout huli kan pagrapado kan makukusog na bagyo apektado an saindang pag-escuela sa blended learning.\nAn mga pobreng familia iyo an pinakakan nin mga masustansya kan KC Metro Naga sa barangay Sabang na igwang 350 asin 150 sa barangay Triangulo, an barangay na ini parejong inabot kan hararum na tubig baha.\nKan huring semana kan Noviembre an grupo kan Kiwanis Club nagbisita sa tolong mga barangay kan San Fernando, Camarines Sur nganing magdistribuer nin mga nipa, pako asin coco-lumber sa mga familia na pinalakma an saindang harong kan nakaaging mga calamidad.\nDai palang nahahaloy an KC nagtaong mga relief goods sa mga biktima kan bagyo sa Buhi asin Nabua kan Rinconada area, ika-limang congressional district kan Camarines Sur.\nSi Bise Alcalde Allan Valenzuela kan LGU San Fernando nagpahayag na dakulang bagay an mga nagtataong tabang sa saindang mga barangay mantang haros naarahit na kan Covid-19 asin mga bagyo an saindang calamity fund.


Santiago 4 | Bibliya Online | New World Translation\nDai makipag-amigo sa kinaban (1-12)\nLabanan an Diyablo (7)\nRumani sa Diyos (8)\nPatanid laban sa pagigin orgulyoso (13-17)\n“Kun bubuuton ni Jehova” (15)\n4 Ano an ginigikanan kan mga ralaban asin iriwal sa tahaw nindo? Bako daw na gikan iyan sa saindong makalaman na mga kamawutan na nakikipaglaban para makontrol an saindong hawak? 2 Nagmamawot kamo, alagad ta dai nindo nakakamtan. Nauungis* kamo asin nagigin maaraon, alagad ta dai nindo nakukua. Sige kamong pakiiwal asin garo pirming nasa giyera. Dai nindo nakakamtan dahil dai kamo naghahagad. 3 Pag minahagad man kamo, mayong itinatao sa saindo dahil sala an katuyuhan nindo; gusto nindong gamiton iyan sa makalaman nindong mga kamawutan. 4 Kamo na mga bakong maimbod,* dai nindo aram na an pakikiamigo sa kinaban pakikiiwal sa Diyos? Kun siring, an siisay man na gustong magin amigo kan kinaban ginigibo an saiyang sadiri na kaiwal nin Diyos. 5 O pig-iisip daw nindo na mayong katuyuhan an sinambit sa Kasuratan: “An espiritu nin pagkauri na yaon sa laog niyato padagos na nagmamawot nin manlain-lain na bagay”? 6 Alagad, mas mapuwersa diyan an daing kapantay na kabuutan na Saiyang ipinapahiling. Kaya sinasabi sa Kasuratan: “An Diyos kontra sa mga mapalangkaw, alagad pinapahilingan niya nin daing kapantay na kabuutan an mga mapakumbaba.” 7 Kun siring, magpasakop kamo sa Diyos; alagad labanan nindo an Diyablo, asin madulag siya sa saindo. 8 Rumani kamo sa Diyos, asin marani siya sa saindo. Linigon nindo an saindong mga kamot, kamong mga parakasala, asin dalisayon nindo an saindong mga puso, kamong mga dai makapagdesisyon. 9 Pabayaan nindo na kamo magin kahirak-hirak asin na kamo magmundo saka magtangis. Pabayaan nindo na an saindong pagngisi magin pagmundo, asin an saindong kaugmahan magin kawaran nin paglaom. 10 Magpakumbaba kamo sa atubangan ni Jehova,* asin ilalangkaw niya kamo. 11 Mga tugang, ipundo na nindo an pagtaram nin tumang sa lambang saro. An siisay man na nagtataram nin tumang sa sarong tugang o nanghuhusgar sa saiyang tugang nagtataram tumang sa katugunan asin hinuhusgaran iyan. Ngunyan kun hinuhusgaran mo an katugunan, bako kang parautob kan katugunan kundi sarong hukom. 12 Saro sana an Paratao nin Katugunan asin Hukom, siya na may kakayahan na magligtas asin maglaglag. Pero ika, siisay ka man para manghusgar sa saimong kapwa? 13 Magdangog ngani kamo, kamong mga nagsasarabi: “Ngunyan na aldaw o sa aga mabiyahe kami pasiring sa siyudad na iyan asin mapirmi duman nin sarong taon, asin manegosyo kami para magkakuwarta,” 14 mantang dai man nindo naaaraman kun ano an magigin buhay nindo sa kinaagahan. Huli ta kamo sarong alupuop na minatunga nin dikit na panahon dangan nawawara. 15 Imbes, an dapat nindong sabihon: “Kun bubuuton ni Jehova,* mabubuhay kami asin gigibuhon mi ini o iyan.” 16 Alagad ngunyan nagigin orgulyoso kamo asin grabe kun maghambog. An gabos na paghahambog na iyan maraot. 17 Kaya, kun aram nin saro kun paano gigibuhon an tama alagad ta dai niya iyan ginigibo, iyan kasalan sa parte niya.\n^ Sa literal, “Nanggagadan.” Hilingon an 1 Juan 3:15.\n^ Sa literal, “Mga parapasambay.”